PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2012/39/2/1/023	Bratislava 30. mája 2012	

Protimonopolný úrad Slovenskej republiky, odbor zneužívania dominantného postavenia, ako orgán príslušný podľa zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, v správnom konaní č. 0014/OZDP/2008 začatom dňa 18.02.2008  z vlastného podnetu vo veci dôvodného podozrenia z porušenia § 39 zákona
č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov voči hlavnému mestu Slovenskej republiky Bratislava, Primaciálne námestie 1, 814 99 Bratislava 

rozhodol

1.	tak, že hlavné mesto Slovenskej republiky Bratislava uznesením č. 1059/2006 zo dňa 06.07.2006 schválilo nasledovné poplatky v Cenníku služieb poskytovaných na pohrebiskách na území hlavného mesta Slovenskej republiky Bratislavy s účinnosťou od 01.08.2006:

•	„Likvidácia kvetinových darov po 3 – 4 týždňoch po pohrebe, resp. podľa želania rodiny (v cene je zahrnutá fyzická likvidácia kvetinových darov z hrobu vrátane odvozu na skládku) PAUŠÁL“,
•	„Likvidácia hrobového (urnového) pomníka (v cene sú zahrnuté všetky úkony spojené s likvidáciou pomníka vrátane odvozu na skládku tuhého odpadu) PAUŠÁL“, ktorým umožnilo prevádzkovateľovi cintorínov vyberať tento poplatok od nových nájomcov hrobových miest na cintorínoch, na ktorých už nie sú voľné hrobové miesta bez pomníkov, 
•	„Zapožičanie obradnej siene (domu smútku na cintoríne) k vykonaniu pietneho aktu poslednej rozlúčky za jeden obrad“, ktorý obsahuje povinnosť odobratia služby obradníka/organizátora, nosičov a zapožičania katafalku 

a tým zjavnou podporou zvýhodnilo podnikateľa MARIANUM – pohrebníctvo mesta Bratislavy v čase od 01.08.2006 do 31.12.2010, a tým porušilo § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov.

2.	Na základe § 38 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov ukladá za konanie uvedené v bode 1 výroku tohto rozhodnutia Hlavnému mestu Slovenskej republiky Bratislava peňažnú pokutu vo výške    9 958,16 eur, slovom deväťtisíc deväťstopäťdesiatosem eur a šestnásť centov, ktorú je povinný uhradiť v lehote 30 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793/8180 KS 1118 VS 20123921023 vedený v Štátnej pokladnici.

Odôvodnenie:

(1)	Protimonopolný úrad Slovenskej republiky, odbor zneužívania dominantného postavenia (ďalej len „úrad“) obdržal dňa 02.10.2006 podanie od mestskej časti Bratislava – Lamač, Heyrovského 2, 841 03 Bratislava 47, ktoré smerovalo tak voči podnikateľovi Marianum – pohrebníctvo mesta Bratislavy, Svätoplukova 3, 824 91 Bratislava (ďalej len „Marianum“) ako aj voči hlavnému mestu SR Bratislava, Primaciálne námestie 1, 814 99 Bratislava (ďalej len „mesto Bratislava“). Úrad vykonal podľa § 22 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“ alebo „zákon o ochrane hospodárskej súťaže“) prešetrovanie, ktoré neskôr rozšíril aj o problematiku, ktorá nebola súčasťou obdržaného podnetu.

(2)	Úrad vychádzajúc z informácií získaných počas prešetrovania začal dňa 18.02.2008 z vlastného podnetu na základe § 25 ods. 1 zákona o ochrane hospodárskej súťaže v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie č. 0014/OZDP/2008 voči mestu Bratislava vo veci dôvodného podozrenia z porušenia ustanovenia § 39 zákona. Predmetom správneho konania bolo preskúmanie konkrétnych položiek v „Cenníku služieb poskytovaných na pohrebiskách na území hlavného mesta Slovenskej republiky Bratislavy“ (ďalej len „Cenník služieb“ alebo „Cenník služieb poskytovaných na pohrebiskách na území hlavného mesta SR Bratislavy“), schválených mestom Bratislava, a to:

–	„Likvidácia kvetinových darov po 3 – 4 týždňoch po pohrebe, resp. podľa želania rodiny (v cene je zahrnutá fyzická likvidácia kvetinových darov z hrobu vrátane odvozu na skládku) PAUŠÁL“ (ďalej len „Likvidácia kvetinových darov“); 
–	„Likvidácia hrobového (urnového) pomníka (v cene sú zahrnuté všetky úkony spojené s likvidáciou pomníka vrátane odvozu na skládku tuhého odpadu) PAUŠÁL“ (ďalej len „Likvidácia hrobového (urnového) pomníka“);
–	„Zapožičanie obradnej siene (domu smútku na cintoríne) k vykonaniu pietneho aktu poslednej rozlúčky za jeden obrad“ (ďalej len „Zapožičanie obradnej siene“).

(3)	Úrad vydal dňa 18.11.2008 rozhodnutie č. 2008/39/2/1/097 (ďalej len „prvostupňové rozhodnutie“), ktorým rozhodol, že mesto Bratislava porušilo ustanovenie § 39 zákona a uložil mestu Bratislava pokutu vo výške 4 979,08 eur. Proti tomuto rozhodnutiu podalo mesto Bratislava v zákonom stanovenej lehote rozklad, listom zo dňa 05.12.2008 (ďalej len „rozklad“). Rada Protimonopolného úradu Slovenskej republiky (ďalej len „Rada úradu“) preskúmala rozkladom napadnuté prvostupňové rozhodnutie, konanie ktoré mu predchádzalo a spisový materiál s vecou súvisiaci. Rada úradu v rozhodnutí č. 2009/39/R/2/013 zo dňa 27.03.2009 (ďalej len „rozhodnutie Rady úradu“) potvrdila prvostupňové rozhodnutie s výnimkou bodu 1 výroku (bol zmenený), bodov 2 a 3 výroku (boli vypustené) a bod 4 výroku (bol zmenený na bod 2).

Preskúmanie napadnutého rozhodnutia súdmi

(4)	Voči rozhodnutiu Rady úradu a prvostupňovému rozhodnutiu podal účastník konania žalobu na Krajský súd v Bratislave (ďalej len „KS BA“). Rozsudkom
č. 2 S 90/09 – 41, (IČS 1009200736) zo dňa 27.01.2010 KS BA zamietol žalobu mesta Bratislava a potvrdil rozhodnutia úradu. 

(5)	Účastník konania podal žalobu voči rozsudku KS BA na Najvyšší súd Slovenskej republiky (ďalej len „NS SR“). Rozsudkom č. 2 Sžh 1/2010 zo dňa 06.04.2011 NS SR zmenil rozsudok KS BA č. 2 S 90/2009-41, tak že rozhodnutie Rady úradu ako aj prvostupňové rozhodnutie zrušil a zároveň vec vrátil Rade úradu na ďalšie konanie. Podľa NS SR Rada úradu (druhostupňový orgán) nemôže konať v mene prvostupňového orgánu pričom jej zo žiadneho ustanovenia právneho predpisu nevyplýva právomoc „...vylepšovať príp. upravovať svojim rozhodnutím výrok rozhodnutia prvostupňového správneho orgánu, ktorý považuje za chybný alebo nesprávny.“ Zo strany NS SR neboli namietané žiadne ďalšie skutočnosti vo vzťahu k rozhodnutiu Rady úradu ani vo vzťahu k prvostupňovému rozhodnutiu.

Nové prejednanie veci úradom 

(6)	Rozsudok NS SR v predmetnej veci nadobudol právoplatnosť dňa 27.04.2011. Rozsudkom NS SR bolo okrem rozhodnutia Rady úradu zrušené aj prvostupňové rozhodnutie, preto Rada úradu postúpila dňa 20.05.2011 rozsudok NS SR ako aj podkladový spisový materiál úradu. Lehota na vydanie rozhodnutia bola v súlade s
§ 30 zákona súhrnne predĺžená predsedníčkou úradu a následne predsedom úradu do 31.05.2012. 

(7)	Podľa § 33 zákona úrad vyzval listom č. 1462/PMÚ SR/2012 zo dňa 25.04.2012 účastníka konania pred vydaním rozhodnutia vo veci (ďalej len „výzva“), aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie. Zároveň úrad podal účastníkovi konania informáciu o záveroch prešetrovania, ku ktorým na základe jemu dostupných informácií a podkladov dospel. Účastník konania odpovedal na túto výzvu listom doručeným na úrad dňa 17.05.2012 (ďalej len „vyjadrenie na výzvu“).

(8)	Podľa § 250ja ods. 4 zákona č. 99/1963 Zb. Občiansky súdny poriadok je správny orgán povinný rešpektovať právny názor odvolacieho súdu. Úrad plne akceptoval námietku NS SR a upravil výrokovú časť rozhodnutia v súlade s názorom NS SR.

1	Aplikácia právnych predpisov

(9)	Pri preukazovaní, či konanie mesta Bratislavy napĺňa znaky ustanovenia § 39 zákona, úrad aplikoval hmotno–právne normy účinné v čase, kedy k predmetnému konaniu došlo. Hodnotené konanie prebiehalo od 01.08.2006 do 31.12.2010. Vzhľadom na to úrad v hmotno-právnej oblasti postupoval podľa zákona č. 136/2001 Z. z. o ochrane hospodárskej súťaže a o zmene a doplnení zákona a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z., zákona č. 204/2004 Z. z., zákona č. 68/2005 Z. z. a zákona č. 165/2009 Z. z. Zákon č. 204/2004 Z. z. s účinnosťou od 01.05.2004 rozšíril právomoc úradu rozhodnúť meritórnym rozhodnutím o porušení § 39 zákona voči orgánom územnej samosprávy a uložiť sankciu za takéto konanie.

(10)	Úrad postupoval podľa procesno-právnych noriem účinných v čase predmetného správneho konania. Podľa zákona č. 387/2011 Z. z. účinného od 01.01.2012 „Konania začaté a neukončené do 31. decembra 2011 sa dokončia podľa ustanovení tohto zákona účinných do 1. januára 2012.“ Nakoľko toto správne konanie bolo začaté 18.02.2008, úrad postupoval podľa zákona v znení noviel 
č. 465/2002 Z. z., č. 204/2004 Z. z., č. 68/2005 Z. z. a č. 165/2009 Z. z. Úrad bude v ďalšom texte pre hmotno-právnu aj procesno-právnu aplikáciu právnej normy používať jednotný pojem „zákon“ alebo „zákon o ochrane hospodárskej súťaže“.
2	Kompetencia úradu

(11)	Podľa účastníka konania úrad prekročil svoju kompetenciu, keďže konal vo veci ochrany spotrebiteľa, čo prináleží do kompetencie iných na to príslušných orgánov. Túto námietku opakovane uvádzal v rámci námietok k jednotlivým praktikám, keď podľa neho posúdenie sporných poplatkov z pohľadu spotrebiteľa je nedostatočné. Podľa mesta Bratislava pre konštatovanie porušenia § 39 zákona, úrad nepreukázal obmedzenie iných podnikateľov a tým obmedzenie hospodárskej súťaže, čo je základným predpokladom konania podľa zákona.

(12)	V zmysle § 1 zákona účelom zákona je „... ochrana hospodárskej súťaže na trhu výrobkov, výkonov, prác a služieb pred jej obmedzovaním, ako aj vytváranie podmienok na jej ďalší rozvoj s cieľom podporiť hospodárky rozvoj v prospech spotrebiteľov a úprava právomoci a pôsobnosti Protimonopolného úradu Slovenskej republiky.“ V tejto súvislosti je potrebné uviesť, že koncept spotrebiteľa zahŕňa všetkých priamych a nepriamych spotrebiteľov dotknutých protisúťažným správaním, zahŕňa tak „medziproducentov“ (podnikateľov), ktorí využívajú tovary ako vstupy výrobného procesu, ako aj distribútorov (podnikateľov) a koncových spotrebiteľov (fyzické osoby) predmetných tovarov.

(13)	Ochrana hospodárskej súťaže nie je samoúčelná. Zákon postihuje také obmedzovanie súťaže, ktoré sa v konečnom dôsledku negatívne prejaví u spotrebiteľov. Úlohou úradu je ochrana hospodárskej súťaže v prospech spotrebiteľov, ako vyplýva z účelu zákona, a nie ochrana konkrétnych súťažiteľov. Súťažné právo má teda zabrániť, aby dochádzalo k deformácii súťažných podmienok, ktoré sa negatívne prejavia na spotrebiteľoch.

(14)	Aj podľa KS BA právna úprava nevylučuje ochranu spotrebiteľov prostredníctvom rôznych orgánov konajúcich na základe rôznych právnych predpisov. Ďalej KS BA uvádza, že „... úrad prispieva k ochrane a podpore hospodárskeho rozvoja a to práve v prospech spotrebiteľov a preto námietky mesta Bratislava o neoprávnenom zásahu úradu do kompetencií orgánov ochrany spotrebiteľa je potrebné odmietnuť...“.

(15)	Podľa účastníka konania obmedzenie súťaže vzniká iba v tých prípadoch, keď sa na trhu nachádzajú aj iní podnikatelia. Takáto teória by vylučovala zásahy úradu vo veľa prípadoch zneužívania dominantného postavenia podľa § 8 ods. 2 zákona, hlavne v prípadoch existencie monopolov na trhu. Práve na týchto trhoch kvôli nedostatku konkurencie často dochádza k súťažným problémom (napr. k účtovaniu neprimeraných cien). Mesto Bratislava schválením dvoch položiek v Cenníku služieb (Likvidácia kvetinových darov; Likvidácia hrobového (urnového) pomníka) zaviazalo koncových spotrebiteľov platiť za neopodstatnené položky, v dôsledku čoho vznikla pozostalým (koncovým spotrebiteľom) finančná ujma súhrnne vo výške 82 474,77 eur (viď bod (106) a (125)). V prípade poplatku Zapožičanie obradnej siene boli okrem iného konkurenčné pohrebníctva obmedzené vo výkone pohrebných služieb a úrad odhadol finančný príjem podnikateľa Marianum z tejto praktiky v hodnote 
39 068,51 eur (viď bod (76) a nasl.)

3	Účastník konania

(16)	Zákon o ochrane hospodárskej súťaže sa vzťahuje aj na orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy v zmysle ustanovenia § 2 ods. 1 písm. b) zákona.

(17)	Osobitné postavenie mesta Bratislavy, štruktúru a postavenie jeho orgánov upravuje zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov (ďalej len „zákon o meste Bratislava“). Podľa § 1a ods. 1 zákona o meste Bratislava „Bratislava je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt. Bratislava vykonáva územnú samosprávu patriacu obci a plní úlohy štátnej správy prenesené na obec zákonom.“ Mesto Bratislava je právnickou osobou, ktorá za podmienok ustanovených zákonom o meste Bratislava samostatne hospodári s vlastným majetkom, s vlastnými príjmami a s majetkom, ktorý mu bol zverený (podľa § 2 zákona o meste Bratislava). Z vyššie uvedeného je zrejmé, že mesto Bratislava má právnu subjektivitu a je orgánom územnej samosprávy. Oblasť správy/prevádzkovania pohrebísk nie je explicitne upravené v zákone o meste Bratislava. Avšak podľa § 29 zákona o meste Bratislava „Ak tento zákon neustanovuje inak, vzťahujú sa na hlavné mesto ustanovenia zákona Slovenskej národnej rady č. 369/1990 Zb. o obecnom zriadení.“

(18)	Zákon č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) v § 1 ods. 1 ustanovuje, že obec je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt. Obec je právnickou osobou, ktorá za podmienok ustanovených zákonom o obecnom zriadení samostatne hospodári s vlastným majetkom a s vlastnými príjmami. Obec samostatne rozhoduje a uskutočňuje všetky úkony súvisiace so správou obce a jej majetku, všetky záležitosti, ktoré ako jej samosprávnu pôsobnosť upravuje osobitný zákon, ak takéto úkony podľa zákona nevykonáva štát alebo iná právnická osoba alebo fyzická osoba. Podľa § 4 ods. 3 písm. f) zákona o obecnom zriadení obec v rámci výkonu samosprávy okrem iného zabezpečuje výstavbu, údržbu a vykonáva správu obecného cintorína.

(19)	Oblasť prevádzkovania pohrebísk a poskytovania pohrebných služieb v čase posudzovania praktiky upravoval najmä zákon č. 470/2005 Z. z. o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o pohrebníctve a o zmene živnostenského zákona“). Od 01.01.2011 je účinný nový zákon 
č. 136/2010 Z. z. Národnej rady o pohrebníctve (ďalej len „zákon o pohrebníctve“). 
 
(20)	Ustanovením § 19 ods. 2 zákona o pohrebníctve a o zmene živnostenského zákona bola zákonodarcom stanovená povinnosť pre prevádzkovateľa pohrebiska predložiť prevádzkový poriadok pohrebiska (vrátane cenníka služieb) na schválenie mestu, na území ktorého sa nachádza pohrebisko ako aj regionálnemu úradu verejného zdravotníctva.

(21)	Schváleniu prevádzkového poriadku mestom Bratislava predchádzalo rozhodnutie Regionálneho úradu verejného zdravotníctva Bratislava (ďalej len „RÚVZ“). RÚVZ sa vyjadroval k prevádzkovému poriadku iba z hľadiska záujmov na ochranu verejného zdravia. Túto skutočnosť potvrdilo aj Ministerstvo zdravotníctva SR, ktoré uviedlo, že príslušné regionálne úrady verejného zdravotníctva neschvaľujú konkrétne ceny uvádzané v cenníku služieb prevádzkovateľa pohrebiska.

(22)	Mesto Bratislava schválilo uznesením mestského zastupiteľstva hlavného mesta SR Bratislavy (ďalej len „mestské zastupiteľstvo“) nový Prevádzkový poriadok pohrebísk hlavného mesta Slovenskej republiky Bratislavy prevádzkovaných mestskou príspevkovou organizáciou Marianum – Pohrebníctvo mesta Bratislavy (ďalej len „Prevádzkový poriadok“), ktorý nadobudol účinnosť dňa 01.08.2006. Cenník služieb (ktorý obsahuje posudzované poplatky) tvorí prílohu č. 3 Prevádzkového poriadku. Jednotlivé poplatky v Cenníku služieb boli mestom Bratislava schválené vo forme pevných cien.

(23)	Ako vyplývalo z ustanovenia § 19 ods. 6 zákona o pohrebníctve a o zmene živnostenského zákona, na zmenu prevádzkového poriadku pohrebiska, potrebuje prevádzkovateľ pohrebiska súhlas obecného zastupiteľstva príslušnej obce. Uvedené potvrdil účastník konania, ktorý uviedol, že je v kompetencii mesta Bratislava neudeliť súhlas s Cenníkom služieb, resp. určitými jeho položkami, takisto akékoľvek zmeny položiek Cenníku služieb podliehajú jeho schváleniu. 

(24)	Teda bolo v kompetencii mesta Bratislava neudeliť súhlas s týmto Cenníkom služieb v prípade, ak by niektoré položky považovalo za neodôvodnené. Mesto Bratislava nesie od 01.08.2006 plnú právnu zodpovednosť za schválený Cenník služieb. Naviac na jednotlivé rokovania mestského zastupiteľstva bol prizvaný riaditeľ príspevkovej organizácie Marianum, ktorý na mieste zodpovedal a odôvodnil všetky otázky týkajúce sa položiek v Cenníku služieb, ktoré položili poslanci a členovia komisií. 

(25)	Každý z troch posudzovaných poplatkov sa týka iba pochovávania zosnulých na cintorínoch. V tejto súvislosti je potrebné uviesť, že Cenník služieb obsahuje poplatky za práce a služby vykonávané podnikateľom Marianum na cintorínoch, pričom ako bolo uvedené, tento cenník podlieha schváleniu mesta Bratislava. Pokiaľ ide o krematórium – cenník kremačných služieb nepodlieha schváleniu zo strany mesta Bratislava, ako potvrdil podnikateľ Marianum.

Zhrnutie

(26)	Správne konanie bolo vedené z dôvodu dôvodného podozrenia z porušenia ustanovenia § 39 zákona schválením konkrétnych položiek v  Cenníku služieb poskytovaných na pohrebiskách mestským zastupiteľstvom mesta Bratislava, v rámci výkonu územnej samosprávy. V takomto prípade je podľa § 25 ods. 3 písm. e) zákona účastníkom konania príslušný orgán štátnej správy, orgán územnej samosprávy alebo orgán záujmovej samosprávy. Mesto Bratislava je jednotkou územnej samosprávy, ktorá výkon svojich samosprávnych funkcií zabezpečuje prostredníctvom orgánov mesta, t.j. i prostredníctvom mestského zastupiteľstva a ako právnická osoba s právnou subjektivitou nesie zodpovednosť za konanie týchto orgánov. 

Námietky účastníka konania

(27)	Mesto Bratislava namietalo, že schvaľovalo Prevádzkový poriadok vrátane Cenníka služieb tak, ako to ukladá zákon o pohrebníctve a o zmene živnostenského zákona. V § 19 ods. 3 písm. a) – i) zákona o pohrebníctve a o zmene živnostenského zákona je stanovený presný obsah prevádzkového poriadku pohrebiska, ktorého súčasťou je aj cenník služieb. Zákon o pohrebníctve a o zmene živnostenského zákona už ďalej nestanovuje rozsah položiek cenníka, preto úrad nemôže tvrdiť, že niektoré položky mali byť zo strany mesta Bratislava považované za neodôvodnené, nakoľko nie sú dané žiadne zákonné kritériá pre konštatovanie odôvodnenosti, resp. neodôvodnenosti konkrétnej položky v Cenníku služieb. 

(28)	Podľa názoru úradu právna úprava (zákon o pohrebníctve a o zmene živnostenského zákona) dávala priestor na to, aby si mesto Bratislava vytvorilo vlastný rozsah položiek Cenníka služieb. Dodržiavanie, príp. realizovanie jedného právneho predpisu však nesmie znamenať porušenie iného právneho predpisu s rovnakou alebo vyššou právnou silou. Mesto Bratislava, ktoré schválilo Cenník služieb musí dbať na to, aby tento cenník bol v súlade s právnymi predpismi vyššej právnej sily. Ak to tak nie je, mesto Bratislava za túto skutočnosť nesie právnu zodpovednosť (viď bod (22) a nasl.). Preto v tejto súvislosti nie je relevantný ani argument mesta Bratislava, že vydaním Cenníka služieb si plní svoju zákonnú povinnosť vyplývajúcu mu zo zákona o pohrebníctve a o zmene živnostenského zákona. 

(29)	Úrad v správnom konaní neposudzoval splnenie si povinnosti mesta Bratislava schváliť Prevádzkový poriadok, ktorého súčasťou je aj Cenník služieb, ale posudzuje súlad obsahovej stránky predmetného Cenníka služieb so zákonom o ochrane hospodárskej súťaže, preto kritériá odôvodnenosti konkrétnej položky v Cenníku služieb je potrebné skúmať aj vo vzťahu k zákonu o ochrane hospodárskej súťaže.

4	Všeobecné informácie

(30)	Z informácií získaných počas všeobecného prešetrovania i tohto správneho konania vyplýva, že na cintorínoch sa poskytujú okrem cintorínskych služieb i služby pohrebné, ktoré sú však svojou povahou službami odlišnými od cintorínskych služieb.

(31)	Pre správne posúdenie tohto prípadu je dôležité jasné identifikovanie cintorínskych a pohrebných služieb. Úrad pri vymedzení jednotlivých služieb (cintorínskych a pohrebných) vychádzal nielen zo zákona o pohrebníctve a o zmene a doplnení živnostenského zákona, ale aj zo skutočností úradu známych z jeho predchádzajúcej činnosti v súlade s § 34 ods. 6 správneho poriadku, pričom bral do úvahy dlhoročnú prax v rámci pohrebných a cintorínskych služieb na území SR a podľa súťažných orgánov členských krajín Európskej únie . 

(32)	Konkrétne prevádzkovanie pohrebiska, tzv. cintorínske služby zahŕňajú všetky tie činnosti, ktoré sú spojené priamo s pohrebiskom a sú vykonávané jeho prevádzkovateľom, najmä: 

-	výkopové práce súvisiace s pochovávaním alebo exhumáciou,
-	pochovávanie (tzn. ukladanie ľudských pozostatkov do hrobu alebo hrobky na pohrebisku, alebo uloženie urny s popolom na pohrebisku), zasypanie hrobu a úprava povrchu hrobu po pochovaní,
-	vykonanie exhumácie, 
-	vydávanie povolení k stavbám, výkopom a k vykonávaniu podnikateľskej činnosti všetkého druhu na pohrebisku,
-	prenájom hrobových miest, ich evidencia, obnova hrobových miest,
-	ak je súčasťou cintorína aj dom smútku – jeho správa, udržiavanie, prenájom obradnej siene, prenájom chladiacich zariadení, atď.,
-	správa a údržba pohrebiska, správa a údržba komunikácií a zelene na pohrebisku, údržba osvetlenia, oplotenia, údržba verejných sociálnych zariadení, starostlivosť o inžinierske siete, odvoz odpadu atď., 
-	vedenie evidencie súvisiacej s prevádzkovaním pohrebiska, 
-	starostlivosť o vojnové hroby a hroby významných osobností.

(33)	Služba prenájom obradnej siene (ktorá je súčasťou poplatku Zapožičanie obradnej siene) je považovaná za cintorínsku službu. Uvedené vyplýva predovšetkým z príslušných ustanovení zákona o pohrebníctve a o zmene živnostenského zákona, konkrétne:
-	§ 18 písm. d), podľa ktorého vykonáva prevádzkovateľ pohrebiska správu a údržbu pohrebiska, 
-	§ 19 ods. 3 písm. d), podľa ktorého prevádzkový poriadok pohrebiska stanoví okrem iného aj spôsob a pravidlá používania zariadení pohrebiska a obradných siení, ak je taká úprava potrebná.
Službu prenájmu obradných siení na pohrebisku môže tak poskytovať len prevádzkovateľ pohrebiska.

(34)	Na druhej strane poskytovanie pohrebných služieb je živnosťou. Táto živnosť zahŕňa všetky tie činnosti, ktoré súvisia s prípravou ľudských pozostatkov na pochovanie a s obstaraním pietneho aktu. Pohrebné služby možno rozdeliť na činnosti vykonávané mimo pohrebiska a na činnosti, ktoré sú ich poskytovateľom vykonávané priamo na pohrebisku. Konkrétne pohrebné služby, ktoré si pozostalí objednajú u poskytovateľa pohrebných služieb sú uvedené nižšie.

(35)	Mimo pohrebiska sú poskytované najmä tieto pohrebné služby:
-	vykonanie nevyhnutných administratívnych úkonov vo vzťahu k nemocnici, matrike,
-	prevoz zosnulého z miesta úmrtia na miesto prechodného uloženia, vrátane zabezpečenia uloženia v chladiacom zariadení,
-	dodanie rakvy a doplnkového vybavenia rakvy,
-	zabezpečenie vencov a kvetinovej výzdoby,
-	manipulácia so zosnulým (úprava ľudských pozostatkov pred pietnym uložením do rakvy),
-	obstaranie smútočných oznámení,
-	zabezpečenie miesta a termínu konania pietneho aktu (prenájom obradnej siene, zabezpečenie kňaza, obradníka, rečníka, nosičov, hudby, katafalku) - ak si pozostalý vyberie konkrétnu pohrebnú službu, táto pre neho zabezpečí na základe jeho želania i služby prenájmu obradnej siene od prevádzkovateľa cintorína, t.j. v tomto prípade od podnikateľa Marianum. 

(36)	Priamo na pohrebisku a v jeho súčastiach (dom smútku) sú poskytované najmä tieto pohrebné služby: 
-	prevoz zosnulého z miesta dočasného uloženia do miesta konania pietneho aktu a následne na miesto pochovania,
-	príprava obradnej siene a zariadení na pietny akt (umiestnenie rakvy na katafalk a späť, vystavenie kvetinových darov, príprava ozvučenia, príprava smútočnej tabule a pod.),
-	vystavenie zosnulého pred pietnym aktom (príprava výstavného priestoru a zariadení, vystavenie rakvy so zosnulým, uvedenie pozostalých a pod.),
-	dodanie doplnkových predmetov k uskutočneniu pietneho aktu a pochovaniu, 
-	organizácia a vykonanie samotného pietneho aktu (výkon funkcie obradníka, rečníka, nosičov, púšťanie hudby, použitie katafalku, uvedenie pozostalých a pod.).

Mesto Bratislava a podnikateľ Marianum – vzájomný vzťah

(37)	Účastník konania má v zmysle vyššie uvedených právnych predpisov vykonávať výstavbu, údržbu a správu cintorínov, je vlastníkom cintorínov na území mesta Bratislava s výnimkou niektorých, ktoré boli napr. vrátené cirkvi (viď Tabuľka
č. 1). Prevádzkou cintorínov poverilo mesto Bratislava mestskú príspevkovú organizáciu Marianum – pohrebníctvo mesta Bratislavy.

(38)	Podnikateľ Marianum vykonáva najmä tieto činnosti:
–	spravuje a udržiava pohrebiská a krematórium nachádzajúce sa na území mesta Bratislavy, ktoré jej boli zverené do správy,
–	spravuje, udržiava a prevádzkuje objekty zverené mestom Bratislava do správy a užívania,
–	vykonáva dopravné služby súvisiace s odvozom odpadov z pohrebísk a s prevádzkou mechanizmov slúžiacich na zabezpečenie prevádzky pohrebísk a krematória,
–	zabezpečuje odpadové hospodárstvo (zber, skladovanie a odvoz odpadu),
–	zabezpečuje prípravu a realizáciu investičnej výstavby, rozširovania a rekonštrukcie pohrebísk,
–	vybavuje pohrebné obrady – prevádzkuje pohrebnú službu vrátane prepravy zosnulých,
–	vyrába a predáva pohrebné vence a kytice, kvety, sakrálne predmety a ostatné doplnky súvisiace so zabezpečením pohrebných obradov.
Marianum pôsobí ako prevádzkovateľ cintorínov a krematória a zároveň aj ako prevádzkovateľ pohrebnej služby.

(39)	Podnikateľ Marianum v súčasnosti prevádzkuje 18 cintorínov z 22 cintorínov nachádzajúcich sa na území mesta Bratislava. 

Tabuľka č. 1 Cintoríny na území mesta Bratislava a ich správa
Cintoríny v správe Marianum	Ostatné cintoríny 	
Devín	Pod. Biskupice	Jarovce (do 05.05.1994)	
Dúbravka	Prievoz	Záhorská Bystrica (do 14.03.2007)	
Karlova Ves	Rača	Čunovo (do 01.01.2008)	
Komárov	Rusovce	Devínska Nová Ves (do 30.06.2009)	
Kozia brána	Ružinov		
Lamač	Slávičie údolie		
Martinský	Sv. Mikuláš		
Ondrejský cintorín	Vajnory		
Petržalka	Vrakuňa		
Zdroj: Informácie známe úradu z jeho predchádzajúcej činnosti – SK 0012/OZDP/2008
          List podnikateľa Marianum zaevidovaný pod č. 251/2012 dňa 25.01.2012

(40)	Ako je možné vidieť z Tabuľky č.1, Marianum pôsobí ako správca na väčšine bratislavských cintorínov. Ako bolo uvedené, zároveň je jednou z pohrebných služieb pôsobiacich na území mesta Bratislava. V oblasti vykonávania pohrebných služieb podnikateľ Marianum konkuruje ostatným prevádzkovateľom pohrebných služieb. Zoznam prevádzkovateľov pohrebných služieb spolu s počtom vykonaných pohrebov na území mesta Bratislava je znázornený v nasledujúcej tabuľke. 

Tabuľka č. 2 Zoznam prevádzkovateľov pohrebných služieb a počet vykonaných pohrebov
Názov pohrebníctva	2003	2004	2005	2006	2007	2008	2009	2010	
Marianum	791	759	770	696	[   ]	[   ]	[   ]	[   ]	
Pieta	193	161	171	182	[   ]	[   ]	[   ]	[   ]   	
Maestus	108	124	113	63	[   ]	[   ]	[   ]	[   ]	
Ladislav Stríž	153	163	115	199	[   ]	[   ]	[   ]	[   ]	
Nyx	40	50	57	43	[   ]	[   ]	[   ]	[   ]	
Kália	94	73	57	36	[   ]	[   ]	[   ]	[   ]	
PBP	0	0	0	13	[   ]	[   ]	[   ]	[   ]	
Odo	0	0	0	5	[   ]	[   ]	[   ]	[   ]	
Bánová – Binderová 	0	0	6	18	[   ]	[   ]	[   ]	[   ]	
Ostatné pohrebníctva	15	0	0	20	[   ]	[   ]	[   ]	[   ]	
Spolu	1394	1330	1289	1275	[   ]	[   ]	[   ]	[   ]	
Zdroj: List podnikateľa Marianum zaevidovaný pod č. 4496/2011 dňa 15.11.2011 (roky 2007 - 2010)
Informácie známe úradu z jeho predchádzajúcej činnosti – SK 0012/OZDP/2008 (roky 2003 - 2006)

(41)	Pre prevádzkovateľov pohrebných služieb je nevyhnutné mať prístup a možnosť využívať priestory a zariadenia cintorínov. Pohrebná služba Marianum má oproti ostatným pohrebným službám konkurenčnú výhodu, nakoľko je zároveň správcom väčšiny bratislavských cintorínov.

(42)	Na základe zriaďovacej listiny č. 1182/2006 schválenej mestským zastupiteľstvom dňa 26.10.2006, ktorá nadobudla účinnosť 01.01.2007 došlo k účtovnému oddeleniu hlavnej činnosti – prevádzkovanie/správa cintorínov, od činnosti podnikateľskej – prevádzkovanie pohrebnej služby a krematória.

(43)	 Hospodárenie podnikateľa Marianum v hlavnej a podnikateľskej činnosti je od roku 2005 do roku 2010 zachytené v nasledujúcej tabuľke. Na činnosti súvisiace so správou cintorínov mesto Bratislava prispieva každoročnými príspevkami. Tie sú následne použité na bežnú činnosť správy cintorínov, na pokrytie nájmu a na plánované investície (napr. revitalizácia cintorínov a iné). Príspevky mesta spolu s tržbami získanými z poskytovania cintorínskych služieb nestačia na pokrytie všetkých nákladov súvisiacich so správou cintorínov a ako je možné z Tabuľky č. 3 vidieť, aj napriek príspevkom od mesta Bratislava je hospodársky výsledok za hlavnú činnosť (cintorínske služby) od roku 2006 záporný.

(44)	Správa cintorínov je počas sledovaného obdobia činnosť stratová, zatiaľ čo pohrebná služba dokáže generovať určité zisky. Podľa Záverečných účtov hlavného mesta SR Bratislava 2007 až 2010 je strata krytá zo zisku z podnikateľskej činnosti Marianum. Mesto Bratislava aj po roku 2007 prispieva určitými príspevkami na správu cintorínov, avšak príspevok vo výške cca 3,5 mil. eur je takmer v celej výške spätne odvedený mestu Bratislava vo forme nájmu. Krytie straty z prevádzkovania cintorínov je teda v plnej miere hradené zo zisku z podnikateľskej činnosti – z prevádzkovania pohrebnej služby podnikateľa Marianum. 

Tabuľka č. 3 Hospodárenie Marianum – pohrebníctvo mesta Bratislavy (v eur)
 	2005	2006	2007	2008	2009	2010	
Príspevok mesta na prevádzku, z toho: 	 	 	3 813 981,28	4 046 338,71	3 968 782,00	3 512 687,00	
- na bežnú činnosť 	 	 	[   ]	[   ]	  [   ]	[   ]	
% podiel na príspevku	 	 	[   ]%	[   ]%	[   ]%	[   ]%	
- príspevok na nájom	 	 	[   ]	[   ]	[   ]	[   ]	
% podiel na príspevku	 	 	[   ]%	[   ]%	[   ]%	[   ]%	
Hlavná činnosť – cintorínske služby	
Výnosy celkom 	3 494 556,20	3 309 002,19	4 791 940,52	4 786 164,77	5 372 377,00	4 277 892,00	
Náklady celkom 	3 491 270,00	3 418 575,32	4 860 950,67	4 852 519,42	5 376 330,00	4 343 691,00	
HV z hlavnej činnosti	3 286,20	-109 573,13	-69 010,15	-66 354,64	-3 953,00	-65 799,00	
Podnikateľská činnosť – pohrebná služba	
Výnosy celkom 	 	2 352 187,48	3 026 123,61	2 769 128,00	2 785 326,00	
Náklady celkom 	 	2 266 912,30	2 937 562,24	2 742 499,00	2 679 205,00	
HV z podnik. činnosti 	 	69 773,62	70 736,24	8 406,00	85 501,00	
Krytie straty z hlavnej činnosti	 	69 010,15	66 354,64	3 953,00	65 799,00	
Krytie straty – fond reprodukcie	-109 573,00	 	 	 	 	
Zdroj: 	Príloha č. 4 listu podnikateľa Marianum č. 4496/2011 zo dňa 15. 11. 2011
Záverečný účet hlavného mesta SR Bratislava rok 2006 - 2010, Oficiálna stránka hlavného mesta Bratislava: sekcia Hospodárenie, {online} {2012/29/02} Dostupné na http:// www.bratislava.sk/vismo/dokumenty2.asp?id_org=700000&id=11028633&p1=1104470
pozn.: HV – hospodársky výsledok po zdanení

(45)	Pri svojej činnosti Marianum uplatňuje štyri druhy cenníkov. Pri podnikateľskej činnosti uplatňuje dva cenníky – Cenník kremačných prác a služieb poskytovaných organizáciou Marianum – pohrebníctvo mesta Bratislavy, ktorý zahrňuje poplatky ako Spopolnenie, Kontrola rakvy a zosnulého pred spopolnením atď. a Cenník pohrebných prác a služieb poskytovaných organizáciou Marianum – pohrebníctvo mesta Bratislavy, ktorý obsahuje poplatky ako Rakva, Cínová urna, Objednanie a vybavenie náležitostí pietneho aktu poslednej rozlúčky atď. Pri vykonávaní hlavnej činnosti uplatňuje Cenník služieb poskytovaných na pohrebiskách na území hlavného mesta SR Bratislavy, v ktorom sa nachádza napríklad poplatok Zapožičanie obradnej siene, Likvidácia kvetinových darov, Likvidácia hrobového miesta, Hra na organ, Exhumácia, Preberania a aranžovanie kvetinových darov atď. Doplnením tohto cenníka je Cenník regulovaných cien za služby poskytované na pohrebiskách na území hlavného mesta SR Bratislavy v rámci ktorého podnikateľ Marianum účtuje ceny za služby ako Výkop hrobovej jamy a Prechodné uloženie zosnulých v chladiacom zariadení do zákonnej lehoty pochovania.

5	Posúdenie konania mesta Bratislava 

(46)	Podľa § 39 zákona „Orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy nesmú zjavnou podporou zvýhodňujúcou určitého podnikateľa alebo iným spôsobom obmedzovať súťaž.“
(47)	V tejto časti úrad popisuje právne a ekonomické posúdenie správania sa mesta Bratislava. Podstata praktiky sa týka konkrétnych položiek v Cenníku služieb. V rámci tohto správneho konania úrad posudzuje tri položky z Cenníka služieb poskytovaných na pohrebiskách. Úrad sa zameral na tieto tri položky, nakoľko disponoval informáciami z trhu, že práve tieto spôsobujú problémy a zároveň sa úradu tieto položky javili ako neodôvodnené a neprimerané. 

5. 1	Poplatok „Zapožičanie obradnej siene“

(48)	V rámci Cenníka služieb bol schválený poplatok Zapožičanie obradnej siene pričom podľa Cenníka služieb: „...v cene sú obsiahnuté všetky technicko-organizačné úkony – prenášanie zosnulého, organizovanie obradu a zapožičanie katafalku na dobu 1 hodiny...“.

(49)	Obradné siene (domy smútku) sú zatrieďované v cenníkoch podľa vybavenosti do kategórií. Výška poplatku za Zapožičanie obradnej siene sa líši iba v závislosti od kategórie, do ktorej je dom smútku na príslušnom cintoríne zaradený. Štruktúra poplatku zostáva pre všetky kategórie domov smútku a pre všetky cintoríny rovnaká. Schválený poplatok za Zapožičanie obradnej siene vo výške 123,48 eur bez DPH pre I. kategóriu obradných siení, resp. 102,27 eur bez DPH pre II. kategóriu obradných siení obsahuje i poskytnutie služieb nosičov, organizátora/obradníka a zapožičanie katafalku. 

(50)	Podľa vyššie uvedeného (viď bod (32) a nasl.) zapožičanie obradnej siene je jednou zo základných služieb poskytovaných prevádzkovateľom pohrebiska, ktorá spadá pod cintorínske služby. Pohrebnými službami sú služby ako poskytnutie obradníka/organizátora, nosičov a zapožičania katafalku.

(51)	Spotrebitelia, ktorí si v sledovanom čase objednali službu Zapožičania obradnej siene (ide o cintorínsku službu), bez ohľadu na to, či pohrebné služby pre nich vykonával podnikateľ Marianum alebo konkurenčné pohrebníctvo, zaplatili podnikateľovi Marianum i za poskytnutie služby nosičov, za požičanie katafalku i za službu organizátora obradu/obradníka (ide o pohrebné služby). Teda v prípade, ak si pohrebníctvo, resp. pozostalí zapožičiavali obradnú sieň na cintoríne, ktorý prevádzkuje Marianum, boli tak nútení v rámci tohto poplatku odobrať od prevádzkovateľa cintorína i služby nosičov, zapožičania katafalku a obradníka/organizátora.

(52)	Marianum je na cintorínoch zverených mestom Bratislava jediným správcom týchto cintorínov, teda je jediným subjektom, ktorý vykonáva cintorínske služby. Zároveň prevádzkuje pohrebnú službu, ktorá je jednou z viacerých pohrebných služieb pôsobiacich na území mesta Bratislavy, pričom v oblasti pohrebných služieb existuje na území mesta Bratislava konkurenčné prostredie (viď bod (40) a nasl.). Na prevádzkovanie pohrebných služieb je nevyhnutne potrebný prístup k cintorínskym službám a podnikateľ Marianum je jediný, ktorý môže zapožičať obradnú sieň na cintorínoch konkurenčným pohrebníctvam alebo pozostalým.

(53)	Účastník konania vo svojich námietkach spája skutočnosť, že služba prenájmu obradnej siene je službou cintorínskou, s oprávnením v rámci poplatku za poskytnutie služby prenájmu obradnej siene účtovať aj iné služby. Podľa účastníka konania ide o služby, ktoré sa poskytujú na pohrebisku a prevádzkovateľ pohrebiska s odvolaním sa na zákon o pohrebníctve a o zmene živnostenského zákona má právo určiť spôsob, podmienky a cenu v súvislosti s používaním obradnej siene. Mesto Bratislava má za to, že aj služby nosiča, obradníka/organizátora a zapožičania katafalku spadajú do tejto kompetencie prevádzkovateľa cintorína a teda sú oprávnene súčasťou predmetného poplatku. 

(54)	Podľa úradu nie každá služba, ktorá sa spája s pohrebiskom patrí automaticky medzi cintorínske služby. Ak by to tak bolo, prevádzkovatelia pohrebných služieb by mohli poskytovať svoje služby len mimo pohrebiska, akékoľvek služby na pohrebisku by boli vyhradené iba správcovi cintorína. 

(55)	Pri vymedzení pohrebných služieb je potrebné predovšetkým vychádzať z § 7 ods. 2 zákona o pohrebníctve a o zmene živnostenského zákona, kde boli pohrebné služby vymedzené ako 
a)  predaj rakiev a smútočných potrieb, 
b)  úpravu ľudských pozostatkov a ich ukladanie do rakvy,
c)  prepravu ľudských pozostatkov a ľudských ostatkov,
d)  iné činnosti priamo súvisiace s pohrebom.

(56)	Podľa Rady úradu zákon o pohrebníctve a o zmene živnostenského zákona teda akékoľvek iné činnosti, ktoré priamo súvisia s pohrebom, zaraďuje medzi služby pohrebné a nie služby cintorínske. V rámci zákonného vymedzenia, čo patrí pod prevádzkovanie pohrebiska (t.j. cintorínske služby) nebolo obsiahnuté obdobné všeobecné ustanovenie (t.j. že zahŕňajú akékoľvek iné služby súvisiace s pohrebom), z čoho možno vyvodiť, že pod cintorínske služby patria len tu explicitne uvedené služby.

(57)	Naopak, zo žiadneho ustanovenia zákona o pohrebníctve a o zmene živnostenského zákona nevyplývalo, že by konkrétne služby nosičov, organizátora/obradníka a zapožičania katafalku patrili medzi cintorínske služby. Tieto služby nemožno zahrnúť pod všeobecnú správu a udržiavanie pohrebiska, resp. pravidlá a spôsob používania obradnej siene. Pri takomto výklade by mohol prevádzkovateľ pohrebiska vykonávať a účtovať všetky služby v rámci obradnej siene, resp. vykonávané v rámci pohrebiska sám, s odôvodnením, že takto sú nastavené jeho pravidlá súvisiace s udržiavaním pohrebiska, resp. s používaním obradnej siene.

(58)	Uvedené členenie jednotlivých služieb potvrdil aj nový zákon o pohrebníctve. Podľa ktorého prevádzkovanie pohrebiska (cintorínska služba) zahŕňa okrem iného podľa § 17 ods. 3 písm. e) správu márnice a domu smútku, ak sú na pohrebisku vybudované. Pričom podľa § 17 ods. 6 zákona o pohrebníctve je prevádzkovateľ pohrebiska povinný umožniť prevádzkovateľovi pohrebnej služby vstup na pohrebisko na vykonanie pohrebnej služby podľa rozsahu dohodnutého s obstarávateľom pohrebu. 

(59)	Úrad, preto nepripúšťa ako opodstatnenú námietku účastníka konania ohľadne účelového výkladu pohrebných a cintorínskych služieb. S týmto záverom sa stotožnila aj Rada úradu, že sporné služby nosič, obradník/organizátor a zapožičanie katafalku spadajú pod služby pohrebné, a to pohrebné služby vykonávané na pohrebisku. Pohrebné služby sú pritom poskytované nezávisle od služieb cintorínskych, pozostalí majú právo objednať si ich vykonanie od ktoréhokoľvek podnikateľského subjektu s príslušným oprávnením na poskytovanie pohrebných služieb.

(60)	Je nepochybné, že správca cintorína má právo určiť podmienky a cenu poskytnutia cintorínskej služby prenájom obradnej siene, pričom táto je následne schvaľovaná v Cenníku služieb mestom Bratislava. Uvedené však účastníka konania neoprávňuje do poplatku za Zapožičanie obradnej siene zahrnúť aj služby, ktoré svojou povahou patria medzi pohrebné služby, a tak umožniť podnikateľovi Marianum získavanie neodôvodneného prospechu (z poskytovania a spoločného účtovania týchto služieb) v poplatku za poskytnutie cintorínskej služby Zapožičanie obradnej siene. 

(61)	Úrad sa obrátil na mesto Bratislava so žiadosťou o vysvetlenie „dôvodov, prečo je súčasťou poplatku Zapožičanie obradnej siene k vykonaniu pietneho aktu poslednej rozlúčky, ktorý je súčasťou Cenníka služieb aj funkcia nosičov, obradníka/organizátora a zapožičanie katafalku.“

(62)	Mesto Bratislava k tejto otázke úradu uviedlo popis činností nosičov, obradníka a činností spojených s používaním katafalku. Podľa náplne práce, ktorú vykonáva organizátor zaradený do poplatku Zapožičanie obradnej siene Domu smútku k vykonaniu pietneho aktu poslednej rozlúčky je zrejmé, že predmetné úkony môže vykonávať aj zástupca inej pohrebnej služby. Takisto aj činnosti nosičov môžu byť vykonávané inými pohrebníctvami. Z vyjadrenia účastníka konania nevyplýva, z akého dôvodu by ostatné pohrebníctva nemohli vykonávať na cintorínoch (ktoré sú napr. v správe podnikateľa Marianum) predmetné pohrebné služby. V prípade účtovania poplatku za katafalky mesto Bratislava uviedlo, že katafalky sú síce súčasťou (vybavením) obradnej siene domov smútku, avšak manipulácia s nimi nie je jednoduchá, vzhľadom na ich veľkosť dochádza často k ich poškodzovaniu a ich prípadné odkladanie a premiestňovanie nie je možné s ohľadom na malé priestory, v ktorých sa zvyčajne nachádzajú. 

(63)	V súvislosti s používaním katafalkov je potrebné uviesť, že katafalk sa používa i na prenášanie zosnulého z domu smútku k hrobovému miestu (kde má byť zosnulý pochovaný) a takisto pri prenášaní zosnulého v dome smútku na cintoríne (napr. z predobradnej miestnosti do obradnej siene). Na túto činnosť sa používa pojazdný (mobilný) katafalk. Bez ohľadu na to, aký katafalk sa používa na tom ktorom cintoríne (či zabudovaný alebo mobilný katafalk), už samotná činnosť s katafalkom si vyžaduje jeho manipuláciu, preto námietky účastníka konania o nemožnosti premiestňovania katafalku nezodpovedajú realite.

(64)	Úrad zisťoval, aké typy katafalkov sú na jednotlivých cintorínoch. Podľa vyjadrenia podnikateľa Marianum na väčšine cintorínov sú pojazdné (mobilné) katafalky. 

Tabuľka č. 4 Umiestnenie a počet katafalkov na cintorínoch v správe podnikateľa Marianum
Názov cintorína	Počet katafalkov	Typ katafalku	
		Mobilný	Stacionárny/Zabudovaný	
Ružinov	2	2	-	
Martinský	2	1+1*	-	
Vrakuňa	1	1**	-	
Prievoz	1	1	-	
Rača	1	1	-	
Podunajské Biskupice	1	1	-	
Slávičie údolie	5	4	1	
Čunovo	1	1	-	
Lamač	1	1	-	
Devín	1	1	-	
Petržalka	1	-	1	
Rusovce	1	1	-	
Zdroj: List Marianum zaevidovaný pod č. 4496/2011 zo dňa 15.11.2011, Príloha č. 2
*Mobilný katafalk je toho času na cintoríne Vrakuňa
**Mobilný katafalk je toho času na repasácii

(65)	Z vyššie uvedenej tabuľky vyplýva, že na dvoch cintorínoch je k dispozícii stacionárny/zabudovaný katafalk a na všetkých okrem jedného cintorína sa nachádzajú mobilné katafalky. Súčasne na troch hlavných cintorínoch sa nachádzajú viaceré mobilné katafalky. Argument účastníka konania o nemožnosti manipulácie vzhľadom na malé priestory Domov smútku a následného poškodzovania katafalkov vyznieva účelovo vzhľadom na skutočnosť, že na najväčších cintorínoch musí spoločnosť Marianum uskladňovať minimálne dva a viac katafalkov. 

(66)	Naviac podľa názoru úradu, keby mesto Bratislava postupovalo podľa takejto stratégie, tak súčasťou poplatku za Zapožičanie obradnej siene by potom mala byť položka za všetko vybavenie, ktoré je jeho súčasťou (napr. lavice, skrinky, rečnícky pult, stojany na vence a pod.).

(67)	Úrad ďalej od pohrebníctiev zisťoval, ktoré pohrebné služby/činnosti (spojené s organizovaním pohrebu) majú záujem vykonávať na území cintorínov vlastnených mestom Bratislava a prevádzkovaných podnikateľom Marianum.
(68)	Pohrebné služby zabezpečujúce malý počet pohrebov uviedli, že je pre nich nerentabilné vykonávať na území cintorínov pohrebné služby, ktoré sú predmetom tohto správneho konania. Pohrebné činnosti, ktoré si zabezpečujú samy, sú pre nich dostačujúce a ďalšie pohrebné služby zabezpečujú prostredníctvom podnikateľa Marianum. Teda vzhľadom na malé množstvo uskutočnených obradov nie je pre tieto pohrebníctva potrebné zamestnávať ďalších zamestnancov, aby zabezpečovali výkon pohrebných služieb, ktoré sú predmetom tohto správneho konania.

(69)	Podľa počtu zabezpečených pohrebov na cintorínoch na území mesta Bratislava patria podnikatelia PIETA pohrebná služba, s.r.o. (ďalej len „Pieta, s.r.o.“) a Pohrebná služba Ladislav Stríž (ďalej len „Ladislav Stríž“) k najbližším konkurentom podnikateľa Marianum (viď Tabuľka č. 2). Podnikateľ Pieta, s.r.o. 
v bode 5 listu zaevidovanom pod č. 681/2007 dňa 28.02.2007 uviedla, že má záujem na území cintorínov prevádzkovaných podnikateľom Marianum vykonávať okrem iného i práce organizátora smútočného obradu, rečníka, aranžéra kvetinových darov, nosičov a použiť vlastné stojany na vence a iné smútočné potreby, ktoré si objedná pozostalý. Pohrebná služba Pieta, s.r.o. taktiež vo vyššie uvedenom liste potvrdila úradu, že má záujem o používanie vlastného katafalku na území cintorínov prevádzkovaných podnikateľom Marianum. Pohrebná služba Ladislav Stríž v bode 3 listu zaevidovanom pod č. 617/2007 dňa 23.02.2007 uviedla, že má záujem na území cintorínov prevádzkovaných podnikateľom Marianum vykonávať okrem iného i pohrebné služby obradník, obradníčka – organizátor pri obradoch, vystavenie a aranžovanie kvetinových darov, rečník pri občianskom obrade, reprodukovaná hudba a ozvučenie pri hrobe ako aj zabezpečovať službu nosičov. 

(70)	 Na základe vykonaného prešetrovania možno uviesť, že na území mesta Bratislava pôsobia pohrebníctva, ktoré majú záujem o poskytovanie pohrebných služieb obradníka/organizátora, nosičov a zapožičania katafalku, ale mesto Bratislava schválením poplatku Zapožičanie obradnej siene núti pohrebníctva tieto pohrebné služby odoberať od prevádzkovateľa cintorína. Mesto Bratislava, tak pozostalým odopiera možnosť výberu pohrebnej služby, ktorá by im bola schopná poskytnúť tieto služby. 

(71)	Úrad zisťoval objektívne prekážky, prečo mesto Bratislava podľa Cenníka služieb neumožňuje iným pohrebníctvam vykonávať funkcie nosičov, obradníka/organizátora a zapožičanie katafalku v priestoroch domoch smútku na cintorínoch spravovaných podnikateľom Marianum v Bratislave. Mesto Bratislava k tomu uviedlo, že 
-	pôsobenie viacerých podnikateľských subjektov v jednom presne obmedzenom priestore vyvoláva organizačný chaos, 
-	vznik množstva pracovno-právnych problémov od lanárenia pracovníkov až po skúmanie zodpovednosti za vzniknuté škody v danom čase, ktoré bude problematické dokazovať,
-	zvýšenie nákladov na údržbu a opravu objektov cintorínov a krematória a ich interiérov, ktoré nie sú budované pre využívanie viacerými subjektmi.

(72)	Podľa úradu prevádzkovateľ cintorínov prideľuje termíny na uskutočnenie jednotlivých pietnych obradov, preto nemôže ani v súčasnosti ani v budúcnosti dochádzať ku kolíziám termínov, nakoľko on rozhoduje o pridelení termínu. Ak k takejto situácii dôjde, je to spôsobené nesprávnym pridelením termínov pietnych obradov. Správca cintorínov má stanoviť pravidlá pri vykonávaní pietnych obradov tak, aby nevznikal pri vykonávaní pietnych obradov organizačný chaos. 

(73)	Škoda prevádzkovateľovi pohrebiska môže vzniknúť kedykoľvek, nielen počas vykonávania pietneho obradu. Tak ako bolo uvedené, prevádzkovateľ cintorína, resp. mesto Bratislava má povinnosť stanoviť pravidlá, ktoré sa budú dodržiavať pri pietnych obradoch zo strany pohrebných služieb a tým sa bude predchádzať vzniku škôd. 

(74)	Náklady súvisiace s prevádzkou a údržbou obradnej siene sa započítavajú do poplatku za Zapožičanie obradnej siene (ako vyplynulo z listu č. 4327/2007 doručenom úradu dňa 28.11.2007 ako i z listu č. 2230/2007 doručenom úradu dňa 13.06.2007), teda pozostalí sa neustále podieľajú na zveľaďovaní tohto majetku, ktorý je zverený do správy podnikateľovi Marianum. 

(75)	Mesto Bratislava schválením Cenníka služieb núti ostatné pohrebníctva k odoberaniu pohrebných služieb, ktoré by mohli na základe svojho živnostenského oprávnenia vykonávať samostatne (okrem činnosti pochovávania zosnulého do hrobu). Vykonávanie pohrebných služieb môže uskutočňovať ten, kto má na to príslušné živnostenské oprávnenie, a teda nie je vyhradené pre prevádzkovateľa pohrebiska, aby ako jediný vykonával vyššie uvedené pohrebné služby v domoch smútku na bratislavských cintorínoch. 

(76)	Podstata praktiky spočívala v tom, že konkurenčné pohrebníctva boli schválením poplatku Zapožičanie obradnej siene nútené odoberať pohrebné služby – nosič, obradník a katafalk, ktoré by mohli vykonávať samostatne vo vlastnej réžii. Z tejto podstaty praktiky úrad vychádzal aj pri odhade získaného finančného príjmu pre podnikateľa Marianum. Ako prvé sa úrad zameral na tržby získané podnikateľom Marianum z účtovania poplatku Zapožičanie obradnej siene v sledovanom období. Z týchto tržieb úrad určil súhrnný podiel pripadajúci iba na dotknuté služby (obradník, nosiči, katafalk) z ceny prenájmu obradnej siene. Následne úrad vyčíslil iba tie tržby z pohrebov, ktoré pripadali na konkurenčné pohrebníctva schopné vykonávať tieto pohrebné služby (viď bod (69)) - ide o podnikateľov Pieta, s.r.o. a Ladislav Stríž. 

(77)	Finančný príjem plynúci z účtovania vyššie skúmaného poplatku pre podnikateľa Marianum úrad odhadol nasledovným spôsobom. Vychádzal pritom z údajov poskytnutých podnikateľom Marianum o tržbách za položku Zapožičanie obradnej siene z Cenníka služieb od 01.08.2006 do 31.12.2008. Za rok 2006 boli tržby za prenájom obradnej siene (I. a II. kategórie) 56 581,56 eur, za rok 2007 vo výške 138 407,62 eur a za rok 2008 boli tržby vo výške 125 351,69 eur. Za roky 2009 až 2010 úrad vychádzal z listu podnikateľa Marianum, v ktorom bol uvedený počet obradov v obradných sieňach za jednotlivé roky. Z týchto údajov úrad vypočítal tržbu za prenájom obradnej siene v roku 2009, ktorý bol [                 ] eur a za rok 2010 tržba dosiahla hodnotu [               ] eur.

(78)	Ďalej úrad v jednotlivých rokoch vypočítal súhrnný podiel pripadajúci iba na dotknuté služby (obradník, nosiči, katafalk), ktorý je vo výške [       ]% z ceny prenájmu obradnej siene (bez DPH); úrad vychádzal z prílohy č. 6 listu podnikateľa Marianum zaevidovaného pod č. 2230/2007 zo dňa 13.06.2007, podľa ktorej činnosť nosičov tvorí [   ]%; činnosť obradníka tvorí [     ]% a prenájom katafalku tvorí                  [                         ]% z celkového poplatku Zapožičanie obradnej siene. Následne úrad prenásobil tržby za jednotlivé roky týmto percentuálnym podielom, aby tak zistil sumu konkrétne pripadajúcu na tieto služby za každý rok zvlášť. 

(79)	V poslednom kroku úrad tieto jednotlivé sumy spočítal a vyčíslil celkový finančný príjem podnikateľa Marianum vo výške 147 874,76 eur z poskytovania služieb obradníka, nosičov a katafalku. Následne túto sumu úrad prenásobil odhadom percentuálneho podielu pripadajúceho na pohreby vykonané len pohrebnou službou Pieta, s.r.o. a pohrebnou službou Ladislav Stríž, ktorý činí 26,42%. Úrad pri výpočte zobral do úvahy iba údaje týchto podnikateľov, nakoľko podľa ich vyjadrení práve oni mali v posudzovanom čase záujem poskytovať predmetné pohrebné služby. Na základe vyjadrení týchto dvoch podnikateľov, úrad má za to, že práve títo podnikatelia by boli schopní zabezpečiť poskytovanie posudzovaných pohrebných služieb. Týmto spôsobom úrad odhadol tržby, ktoré danou praktikou získal podnikateľ Marianum na úkor týchto konkurenčných pohrebníctiev a tie sú vo výške 39 068,51 eur. Takto odhadnuté tržby tvoria finančný príjem, ktorý je možný priradiť k posudzovanej praktike.

Zhrnutie

(80)	Schválením takéhoto poplatku mesto Bratislava kladie prekážky pre pôsobenie konkurentov na trhu poskytovania pohrebných služieb. Mesto Bratislava má pritom umožniť konkurenčným pohrebníctvam zapožičať obradnú sieň bez podmienky odobratia služieb obradníka/organizátora, nosičov a zapožičania katafalku s tým, že tieto pohrebné služby, ako i všetky ostatné, bude mať možnosť poskytnúť každé pohrebníctvo samostatne vo vlastnej réžii a umožniť tak pozostalým slobodný výber pohrebníctva pre zabezpečenie všetkých pohrebných služieb, ktoré sa poskytujú na území cintorína. Účastník konania nemôže vyhradiť poskytovanie pohrebných služieb len pre jeden subjekt, ale naopak, má umožniť vstup na pohrebisko a vykonanie príslušných pohrebných služieb ktorejkoľvek pohrebnej službe tak, ako si to objednávateľ pohrebu dohodne.

(81)	Pre objednávateľov pohrebov nie je daná iná možnosť ako si objednávať tieto pohrebné služby spolu s prenájmom obradnej siene od podnikateľa Marianum, čo následne spôsobuje zníženie rozsahu konkurenčnej aktivity na trhu pohrebných služieb. Mesto Bratislava schválením Cenníka služieb núti ostatné pohrebníctva odoberať od podnikateľa Marianum pohrebné služby nosičov, obradníka/organizátora a zapožičania katafalku v rámci poplatku za Zapožičanie obradnej siene a obmedzuje tak pozostalého pri výbere pohrebníctva, ktoré by mohlo, resp. chcelo zabezpečiť tieto pohrebné služby vo vlastnej réžii. 

(82)	Marianum je nevyhnutným obchodným partnerom pre ostatné pohrebníctva pri poskytovaní služieb prevádzkovania pohrebiska, a teda aj nevyhnutným obchodným partnerom pri zapožičiavaní obradnej siene pre vykonanie pohrebného obradu. Mesto Bratislava obmedzením ostatných pohrebníctiev vo vykonávaní služby obradníka, nosičov a katafalk (patriace medzi pohrebné služby) nielenže obmedzuje svojim konaním konkurenčné pohrebníctva pri poskytovaní pohrebných služieb, ale týmto správaním umožňuje podnikateľovi Marianum účtovať poplatky za tieto pohrebné činnosti a týmto nepriamo dotuje cintorínske služby v správe podnikateľa Marianum viď bod (44). 

(83)	Úrad na základe uvedeného dospel k záveru, že konanie mesta Bratislava spočívajúce v schválení Cenníka služieb, a to konkrétne položky Zapožičanie obradnej siene, ktorá obsahuje povinnosť odobratia služby obradníka/organizátora, nosičov a zapožičania katafalku, je porušením § 39 zákona. 

(84)	Mesto Bratislava jednoznačne zvýhodnilo podnikateľa Marianum oproti ostatným konkurenčným pohrebníctvam, keďže tak mohol získavať prospech z účtovania týchto služieb na úkor konkurenčných pohrebných služieb a na úkor spotrebiteľov. 

(85)	V tejto súvislosti tiež nie je opodstatnený argument účastníka konania, že uvedenú činnosť nevykonáva ako činnosť ziskovú a že nemal záujem zasahovať do súťaže na trhu pohrebných služieb. Podľa Rady úradu mesto Bratislava síce samotné schvaľovanie Cenníka služieb nevykonáva ako činnosť ziskovú, avšak Marianum, ktoré bolo v tomto prípade zvýhodnené je príspevkovou organizáciou mesta Bratislava, preto mesto Bratislava nepochybne nepriamym spôsobom ťaží zo získaného prospechu. Odhliadnuc od uvedeného, porušenie zákona je koncipované na princípe objektívnej zodpovednosti, uvedená deklarácia mesta Bratislava ho nezbavuje zodpovednosti.

Námietky účastníka konania

(I)	Účastník konania namietal, že žiadny všeobecne záväzný právny predpis výslovne nešpecifikuje, kde má/môže, resp. musí pohrebníctvo vykonávať pohrebné služby, na ktoré má živnostenské oprávnenie. Taktiež žiadny právny predpis neukladá vlastníkovi povinnosť sprístupniť svoj majetok inému subjektu za účelom jeho podnikateľskej činnosti. „...v zmysle právneho poriadku SR jedine vlastník (mesto), resp. ním poverený správca (Marianum) rozhoduje o tom, akým spôsobom naloží s objektmi (cintoríny, domy smútku, krematórium), ktoré sú jeho vlastníctvom a taktiež či a akým spôsobom objekty vo svojom vlastníctve sprístupní iným subjektom za účelom výkonu ich podnikateľskej činnosti.“

K námietke účastníka konania v bode (I)

Čl. 20 ods. 1 Ústavy SR zaručuje vlastnícku slobodu, t.j. „Každý má právo vlastniť majetok. Vlastnícke právo všetkých vlastníkov má rovnaký zákonný obsah a ochranu.“ Zároveň čl. 20 ods. 3 Ústavy SR stanovuje, že „Vlastníctvo zaväzuje. Nemožno ho zneužiť na ujmu práv iných alebo v rozpore so všeobecnými záujmami chránenými zákonom.“ Všeobecným záujmom, ktorý je takto zabezpečovaný je rozhodne aj ochrana hospodárskej súťaže. Podľa čl. 55 ods. 2 Ústavy SR „Slovenská republika chráni a podporuje hospodársku súťaž. Podrobnosti ustanoví zákon.“ Podľa § 1 zákona je účelom zákona „ochrana hospodárskej súťaže na trhu výrobkov, výkonov, prác a služieb pred jej obmedzovaním, ako aj vytváranie podmienok na jej ďalší rozvoj s cieľom podporiť hospodársky rozvoj v prospech spotrebiteľov a úprava právomoci a pôsobnosti úradu“. Prostredníctvom zákona sa zabezpečuje verejný záujem na ochranu a podporu hospodárskej súťaže, ktorý je bezpochyby nadradený individuálnym záujmom konkrétneho subjektu. 

Aplikácia § 39 zákona v tomto prípade nepredstavuje neprípustný zásah do vlastníckych práv mesta Bratislava ako vlastníka cintorínov v Bratislave. Aplikácia zákona sa nedotýka podstaty jeho vlastníckeho práva. Mesto Bratislava môže cintoríny a domy smútku naďalej vlastniť a užívať (prostredníctvom správcu), dochádza iba k čiastočnému obmedzeniu jeho vlastníckeho práva v prospech tretích strán, nakoľko neexistuje iná alternatíva pre tieto tretie strany. Marianum je nevyhnutný obchodný partner pre prevádzkovateľov pohrebných služieb na zabezpečenie pietneho aktu poslednej rozlúčky v priestoroch cintorínov na území mesta Bratislavy. V zmysle súťažného práva by bolo, ak by mesto Bratislava prostredníctvom podnikateľa Marianum žiadalo primeranú náhradu za obmedzenie vlastníckeho práva. 

(II)	Podľa účastníka konania v činnosti obradníka sa kumulujú 2 základné funkcie - činnosti: pred začiatkom obradu a počas samotného obradu. Zo znenia popisu činností organizátora/obradníka uvedených v cenníkoch za zapožičanie obradnej siene vyplýva, že poplatok je účtovaný za činnosti pred začiatkom samotného obradu a tam uvedené činnosti obradníka sú priamo viazané na prenájom obradnej siene. 

K námietke účastníka konania v bode (II)

Úrad zistil, že činnosti, ktoré vykonáva obradník/organizátor, by mohol zabezpečiť obradník/organizátor akéhokoľvek pohrebníctva, ktoré by malo o to záujem bez toho, aby bola narušená príprava alebo samotný priebeh pohrebného obradu. Odôvodnenie mesta Bratislava, že aj keby malo iné pohrebníctvo vlastného obradníka/organizátora, činnosti uvedené v poplatku za Zapožičanie obradnej siene by boli aj tak vykonané vždy obradníkom správcu domu smútku, je nedostačujúce na to, aby odôvodnilo, prečo by tieto činnosti nemohli vykonávať aj iné pohrebníctva svojimi vlastnými obradníkmi/organizátormi. Mesto Bratislava navyše vo vyššie uvedenej námietke neuviedlo ani jeden argument, prečo by iné pohrebníctva nemali mať možnosť vykonávať činnosti obradníka/organizátora. 

(III)	Účastník konania ďalej namietal voči striktnému rozdeleniu činnosti nosičov pred samotným pochovávaním a počas pochovávania, čo je z hľadiska technického ťažko realizovateľné, narážajúce na porušovanie predpisov o bezpečnosti pri práci. 

K námietke účastníka konania v bode (III)

Úrad trvá na svojom vyjadrení, pričom predpisy o bezpečnosti pri práci sa dajú dodržať aj v prípade, ak by iné pohrebníctva využívali svojich vlastných nosičov pri pohrebnom obrade v dome smútku na cintoríne a takisto pri prenášaní zosnulého z domu smútku k hrobovému miestu, kde má byť zosnulý pochovaný. 

(IV)	Účastník konania namietal, že službu zapožičania obradnej siene si objedná spotrebiteľ od prevádzkovateľa pohrebiska, pričom výška poplatku sa odvíja od technického vybavenia obradnej siene, a ďalšie úkony ako organizovanie obradu, smútočný prejav, prenášanie rakvy na konkrétnych cintorínoch a pod. sú osobitnými cenníkovými položkami a je vecou objednávateľa pohrebu, či si ich objedná.

K námietke účastníka konania v bode (IV)

Osobitné položky Cenníka služieb, na ktoré účastník konania odkazuje, nemajú v tomto smere relevanciu.

Činnosť obradníka/organizátora podľa vyjadrenia účastníka konania zahŕňa činnosti pred obradom (identifikácia zosnulého, koordinácia scenára obradu s pozostalými, kontrola výzdoby, zabezpečenie hudobného doprovodu). Cenníková položka, na ktorú účastník konania odkazuje, t.j. „Smútočný prejav, recitácia občianskeho rečníka v obradnej sieni“ tomuto popisu nezodpovedá. Ďalšia položka Cenníka služieb, na ktorú účastník odkazuje – „Organizovanie obradu“ sa týka podľa Cenníka služieb len cirkevných obradov a cintorínu vo Vajnoroch. Zo spisového materiálu vyplýva, že v rámci tejto položky sa poskytujú komplexné služby pred a najmä počas (cirkevného) obradu a nezodpovedá tak popisu služieb obradníka/organizátora, ktorá je zahrnutá v  položke Zapožičanie obradnej siene. Okrem cirkevných obradov sa poskytuje na cintoríne vo Vajnoroch, kde obradná sieň nepatrí pod správu podnikateľa Marianum, takže tu Marianum neposkytuje službu zapožičania obradnej siene, pozostalí si však môžu objednať samostatne organizovanie obradu od tohto subjektu. Cenníkové položky týkajúce sa práce nosičov sa taktiež týkajú len tu uvedených vybraných cintorínov. Nejde teda o služby, ktoré Marianum poskytuje plošne, ale len v špecifických prípadoch.

Bez ohľadu na uvedené, úrad neskúmal tieto položky Cenníka služieb, ale položku Zapožičanie obradnej siene, z ktorej znenia v Cenníku služieb vyplýva, že sú tu zahrnuté služby organizátora, nosičov a zapožičanie katafalku, čo ostatne nepoprel ani účastník konania. Naopak, na otázku úradu ohľadne zdôvodnenia účtovania týchto služieb v poplatku za Zapožičanie obradnej siene, podrobne popísal, v čom dané služby spočívajú a zdôvodňoval ich zahrnutie do daného poplatku. Aj v rámci rozkladu účastník konania argumentoval v tom zmysle, že dané služby sú súčasťou prevádzkovania pohrebiska a obradnej siene, preto je odôvodnené ich účtovanie v poplatku Zapožičanie obradnej siene. Nemalo by logiku a išlo by o duplicitu, ak by viaceré cenníkové poplatky zodpovedali službám s tým istým obsahom.

(V)	Účastník konania namietal, že služby nosičov, zapožičania katafalku a organizátora nie sú samostatnými živnosťami a viažu sa na pohrebisko a s jeho prevádzkou priamo súvisia, preto je vecou záujemcu o vykonávanie takýchto činností, aby si zabezpečili podmienky na podnikanie. Uvedená položka v Cenníku služieb nebráni tomu, aby si pohrebníctva zriadili a prevádzkovali vlastné pohrebiská a obradné siene, tak ako je to v iných mestách a poskytovali v nich svoje služby.

K námietke účastníka konania v bode (V)

Túto námietku považovala Rada úradu za irelevantnú, účastník konania vychádza z nesprávneho zaradenia služby nosiča, katafalku a organizátora, resp. obradníka medzi služby cintorínske. Podstatné pre posúdenie tohto prípadu je, že uvedené služby patria medzi služby pohrebné, ktoré sa poskytujú na pohrebisku (viď bod (34) a nasl.). Mesto Bratislava ako orgán oprávnený na schvaľovanie cenníka cintorínskych služieb nemôže vyhradiť poskytovanie pohrebných služieb len pre jeden subjekt, v tomto prípade pre prevádzkovateľa cintorína, má umožniť vstup na pohrebisko a vykonanie príslušných pohrebných služieb ktorejkoľvek pohrebnej službe tak, ako si ich objednávateľ pohrebu dohodne. Pozostalí, ktorí chcú pochovať zosnulého na konkrétnom cintoríne s vykonaním pietneho aktu na tomto cintoríne, kde je správcom podnikateľ Marianum, tak nemajú inú možnosť, len zaplatiť uvedený poplatok Zapožičanie obradnej siene, ktorý obsahuje i pohrebné služby. Nemajú možnosť vybrať si, ktorá pohrebná služba pre nich uvedené služby nosiča, organizátora/obradníka a poskytnutie katafalku zabezpečí. Je nelogické a neekonomické, ak takýto poplatok už obsahuje uvedené služby, aby si ich pozostalí objednávali ešte raz, samostatne, od inej pohrebnej služby.

Objednávateľ pohrebu bol takto nútený zaplatiť poplatok Zapožičanie obradnej siene podnikateľovi Marianum, ktorý obsahoval i náklady na poskytnutie uvedených pohrebných služieb a zároveň povinne odobrať poskytnutie týchto služieb od podnikateľa Marianum. Schválenie predmetného poplatku umožnilo podnikateľovi Marianum získať neodôvodnený prospech na úkor spotrebiteľov i konkurenčných pohrebníctiev, pričom konkurenčné pohrebníctva boli týmto zároveň obmedzené pri poskytovaní týchto služieb v rámci pohrebných služieb. 

5. 2	Poplatok „Likvidácia hrobového (urnového) pomníka“

(86)	Na úvod je potrebné uviesť, že pred nadobudnutím účinnosti Prevádzkového poriadku (01.08.2006) sa riadili všetky činnosti na pohrebiskách spravovaných podnikateľom Marianum ustanoveniami Všeobecne záväzného nariadenia č. 1/1997 v znení Všeobecného záväzného nariadenia č. 1/2001 (ďalej len „VZN č. 1/1997“). 

(87)	V tejto časti úrad posudzuje poplatok Likvidácia hrobového (urnového) pomníka, ktorý bol schválený s účinnosťou od 01.08.2006 v rámci Cenníka služieb vo výške 196,25 eur bez DPH. 

(88)	Pre objasnenie niektorých pojmov súvisiacich s nájmom hrobového miesta je dôležité objasniť, že nájom hrobového miesta a nájomca podľa Prevádzkového poriadku na jednej strane, užívacie právo na prepožičanie hrobového miesta a oprávnená osoba podľa VZN č. 1/1997 na druhej strane, sú totožné pojmy. Ak úrad v tomto dokumente používa označenie oprávnená osoba a právo na užívanie hrobového miesta myslí sa tým nájomca hrobového miesta a nájom hrobového miesta a vice versa. 

(89)	Podľa § 4 Prevádzkového poriadku nájom hrobového miesta vzniká na základe zmluvy o nájme hrobového miesta uzatvorenej medzi prevádzkovateľom cintorína a nájomcom. Zmluva musí mať písomnú formu a musí obsahovať výšku nájomného a cenu za služby spojené s nájmom. Uzatvorením nájomnej zmluvy na hrobové miesto nájomca nenadobúda vlastnícke právo k tomuto miestu. Vlastníctvom nájomcu môže byť len príslušenstvo hrobu, ak ho nájomca vybudoval na vlastné náklady. Zmluva o nájme sa uzatvára na dobu neurčitú. Nájomné a cena za služby spojené s nájmom sa uhrádzajú v prípade pochovania minimálne na 10 rokov inak v súlade s tlecou dobou.

(90)	Podľa § 5 VZN č. 1/1997 prevádzkovateľ pohrebiska bol povinný prepožičať hrobové miesto najmenej na dobu 10 rokov od prvého uloženia rakvy s telesnými pozostatkami zomretého. O prepožičaní hrobového miesta prevádzkovateľ vydal oprávnenej osobe doklad o užívacom práve na prepožičané miesto. Oprávnenou osobou v zmysle VZN č. 1/1997 bol každý, kto bol držiteľom dokladu vydaného prevádzkovateľom o užívacom práve na hrobové miesto.

(91)	Prevádzkový poriadok aj VZN č. 1/1997 umožňujú, resp. umožňovali nájomcovi hrobového miesta/oprávnenej osobe vybudovať na cintoríne príslušenstvo hrobového miesta, ktorými sú náhrobné pomníky, záhlavné pomníky, epitafné dosky a príslušenstvo týchto pomníkov a epitafných dosiek. 

(92)	Nájomca hrobového miesta/oprávnená osoba sa vybudovaním príslušenstva k prenajatému hrobovému miestu stáva vlastníkom tohto príslušenstva. Podľa Ústavy SR čl. 20, cit.: „Vlastníctvo zaväzuje.“ Teda vlastník má povinnosť znášať náklady, ktoré vzniknú pri odstraňovaní jeho veci. Tzn. vlastník príslušenstva hrobového miesta je v prípade zániku samotného hrobového miesta povinný odstrániť na vlastné náklady toto príslušenstvo. 

(93)	Tomu zodpovedá aj ustanovenie § 4 bod 20 Prevádzkového poriadku, ktorý upravuje podmienky nakladania s pomníkom z pôvodného hrobového miesta: „Ak dôjde k výpovedi nájomnej zmluvy z dôvodu, že nájomca ani po upozornení nezaplatil nájomné za hrobové miesto, je povinný odstrániť príslušenstvo hrobu najneskôr do roka od doručenia výzvy prevádzkovateľa na ich odstránenie.“ Rovnako aj v zmysle VZN č. 1/1997, podľa ktorého náklady na odstránenie pomníka z hrobového miesta v prípade jeho zániku mala znášať pôvodná oprávnená osoba/pôvodný nájomca tohto hrobového miesta, resp. náklady na odstránenie mal uhrádzať podnikateľ Marianum ako správca cintorína. 

(94)	Z týchto noriem vyplýva, že náklady na odstránenie príslušenstva hrobového miesta je povinný znášať pôvodný nájomca, resp. v druhom rade prevádzkovateľ cintorína. 

(95)	Mesto Bratislava schválilo poplatok Likvidácia hrobového (urnového) pomníka v Cenníku služieb s tým, že prevádzkovateľ cintorínov ho bude účtovať novému nájomcovi hrobového miesta, (resp. novej oprávnenej osobe), to znamená osobe, ktorá chce pochovať zosnulého na cintoríne, v prípadoch, keď už nie je voľné hrobové miesto bez pomníkov, t.j. musí sa vykonať odstránenie pomníka zo starého hrobového miesta, kde boli splnené všetky predpoklady a pôvodný nájomca takúto likvidáciu nevykonal, resp. nejaví o príslušenstvo hrobového miesta záujem.

(96)	Podľa Prevádzkového poriadku je prevádzkovateľ povinný zriaďovať hrobové miesta na funkčných cintorínoch. Ak nový nájomca/nová oprávnená osoba chce prenajať hrobové miesto na cintoríne, prevádzkovateľ cintorína je povinný mu takéto miesto vytvoriť. V žiadnom prípade však náklady na odstránenie hrobového (urnového) pomníka vytvoreného pôvodným nájomcom k hrobovému miestu nemôžu byť prenesené na novú oprávnenú osobu/nového nájomcu hrobového miesta formou poplatku, ktorý musí pri prenájme tohto hrobového miesta znášať. 

(97)	Podľa úradu mesto Bratislava schválením poplatku Likvidácia hrobového (urnového) pomníka podporuje neoprávnené vyberanie finančných prostriedkov v prospech spoločnosti Marianum.

(98)	Mesto Bratislava namietalo, že pozostalí sa dobrovoľne zaviazali zaplatiť predmetný poplatok až po odmietnutí voľného hrobového miesta bez hrobového (urnového) pomníka, aj keď niekedy na inom cintoríne.

(99)	Argument o ponúknutí hrobového miesta na inom cintoríne nie je relevantný, nakoľko prevádzkovateľ cintorínov má povinnosť vytvárať hrobové miesta na všetkých funkčných cintorínoch a z pohľadu pozostalých je každý cintorín nezastupiteľný. Objednávatelia pohrebov sa pri výbere pohrebiska, na ktorom má byť zosnulý pochovaný, riadia aj tým, kde sú pochovaní členovia rodiny zosnulého, poslednou vôľou zosnulého, bydliskom zosnulého atď. Vo všeobecnosti možno zhrnúť, že výber cintorína sa odvíja od subjektívnych kritérií obstarávateľa pohrebu. Ak chce pozostalý pochovať zosnulého na konkrétnom cintoríne, na ktorom už nie sú voľné hrobové miesta bez hrobových (urnových) pomníkov, tak mu nezostáva nič iné, len zaplatiť príslušný poplatok za hrobové miesto s vybudovaným hrobovým (urnovým) pomníkom.

(100)	Mesto Bratislava ďalej namietalo, že argument o ponúknutí hrobového miesta na inom cintoríne je absolútne relevantný. Mesto Bratislava je toho názoru, že vo všeobecnosti nemožno zhrnúť, že výber cintorína sa odvíja len od subjektívnych kritérií obstarávateľa. Na druhej strane však mesto Bratislava neuviedlo, akými ďalšími kritériami sa riadia zosnulí pri výbere cintorína.

(101)	Podľa úradu neobstojí v tejto súvislosti argument, že takémuto spotrebiteľovi je ponúknutá možnosť pochovať zosnulého na inom cintoríne, kde sú voľné hrobové miesta bez hrobového (urnového) pomníka. Marianum, ako správca viacerých cintorínov, je povinný v rámci správy zriaďovať hrobové miesta na každom cintoríne, ktorý má v správe a v tej súvislosti vykonávať aj obnovu hrobových miest na každom cintoríne, a to aj v prípade, ak existujúce hrobové miesta „kapacitne“ nestačia. Pozostalý/žiadateľ si je tiež oprávnený vybrať, na ktorom cintoríne si hrobové miesto prenajme. S týmto záverom súhlasila aj Rada úradu, podľa ktorej je povinnosťou organizácie Marianum vytvárať voľné hrobové miesta bez hrobových (urnových) pomníkov na funkčných cintorínoch, ktoré prevádzkuje (t.j. vrátane obnovy hrobových miest, kde boli splnené príslušné podmienky), pričom nie je prípustné, aby prenášala tieto náklady na žiadateľov o hrobové miesta.

(102)	Úrad súhlasí, že ak sa kapacita pohrebiska úplne vyčerpá, nie je možné na nich zriadiť hrobové miesta, avšak v tom prípade nesmú byť takéto cintoríny ponúknuté pozostalým ako funkčné cintoríny na prenájom hrobových miest a o takejto situácii musí mesto Bratislava, resp. prevádzkovateľ cintorína dopredu informovať pozostalých.

(103)	Úrad posudzoval situácie, keď na cintoríne nie sú voľné hrobové miesta, napr. z dôvodu, že si Marianum neplní svoju úlohu odstraňovania starých hrobových (urnových) pomníkov, pričom po odstránení starých hrobových (urnových) pomníkov je možné pochovávať zosnulých na príslušný cintorín. Ak má žiadateľ záujem dať pochovať zosnulého na tento cintorín spolu s nájmom hrobového miesta, musí zaplatiť aj za likvidáciu starého hrobového (urnového) pomníka. Avšak tieto náklady má znášať pôvodný nájomca, resp. v druhom rade Marianum, ktorý si následne vyfakturuje tento poplatok od pôvodného vlastníka predmetného hrobového (urnového) pomníka.

(104)	Účastník konania namietal, že nový nájomca má možnosť voľby a Marianum účtuje uvedený poplatok len v tom prípade, ak si takúto službu spotrebiteľ objedná, preto nejde o vynucovanie tohto poplatku. 

(105)	Uvedený argument účastníka konania považuje úrad za zavádzajúci. So závermi úradu uvedenými v prvostupňovom rozhodnutí sa stotožnila aj Rada úradu. Podľa Rady úradu je pravdou, že Marianum účtuje uvedený poplatok len ak si spotrebiteľ takúto službu objedná, súčasne však platí, že na cintoríne, kde nie sú hrobové miesta bez hrobových (urnových) pomníkov, spotrebiteľ nemá inú možnosť, ako objednať si u podnikateľa Marianum likvidáciu pomníka z hrobového miesta.

(106)	Účastník konania tak podľa názoru úradu umožnil podnikateľovi Marianum získavať v rámci poskytovania cintorínskych služieb finančný príjem na úkor spotrebiteľov. Za obdobie od roku 2006 do konca roku 2010 predstavovala tržba získaná z účtovania uvedeného poplatku sumu 25 709,8 eur, čo predstavuje príjem Marianum, ktorý umožnilo svojej príspevkovej organizácii získať mesto Bratislava práve schválením predmetnej položky Cenníka služieb na úkor spotrebiteľov.

Zhrnutie

(107)	Úrad na základe uvedeného dospel k záveru, že konanie mesta Bratislava spočívajúce v schválení Cenníka služieb, a to konkrétne položky Likvidácia hrobového (urnového) pomníka, ktorá umožňuje prevádzkovateľovi cintorínov vyberať tento poplatok od nových oprávnených osôb na cintorínoch, na ktorých už nie sú voľné hrobové miesta bez hrobových (urnových) pomníkov, je porušením 
§ 39 zákona vo forme zjavnej podpory zvýhodňujúcej určitého podnikateľa, a to mestskú príspevkovú organizáciu Marianum, keďže ako už bolo uvedené, zjavná podpora môže byť tiež vyjadrená tak, že umožní podnikateľovi získavať neodôvodnený prospech. V tomto prípade zvýhodnenie spočívalo v tom, že mesto umožnilo podnikateľovi Marianum vyberať neodôvodnený poplatok a na úkor spotrebiteľov, ktorí nemali možnosť výberu na zvolenom cintoríne. Mesto Bratislava schválením tohto poplatku neoprávnene prenieslo zodpovednosť za odstraňovanie starých hrobových miest na koncového spotrebiteľa. 

5. 3 	Poplatok „Likvidácia kvetinových darov“

(108)	V rámci Cenníka služieb bol s účinnosťou od 01.08.2006 schválený i poplatok Likvidácia kvetinových darov vo výške 11,94 eur bez DPH.

(109)	Podnikateľ Marianum, ktorý predkladal Cenník služieb na schválenie mestu Bratislava, v zápisnici z rokovania na úrade zo dňa 26.07.2007 odôvodnil existenciu poplatku Likvidácia kvetinových darov tak, že „kvetinový dar, ktorý prinesú na cintorín pozostalí pri pohrebe sa po nejakom čase stane odpadom, ktorý treba odviezť a uskladniť. Tento poplatok, teda zahŕňa náklady spojené s likvidáciou zvýšeného množstva odpadu po pohrebe, zozbieranie kvetinových darov, ich prevezenie do kontajnera, vyvezenie kontajnera na skládku a zaplatenie poplatku za skládku.“

(110)	Čo sa týka samotného zozbierania kvetinových darov a ich umiestnenia do kontajnera podľa ustanovenia § 24 ods. 5 zákona o pohrebníctve a o zmene živnostenského zákona, nájomca je povinný na vlastné náklady zabezpečovať údržbu hrobového miesta.

(111)	Zároveň Prevádzkový poriadok ukladá nájomcovi povinnosť na vlastné náklady udržiavať hrobové miesto a k nemu bezprostredne prislúchajúce okolie do vzdialenosti 30 cm od hranice hrobového miesta v riadnom stave (§ 4 bod 12)). Podľa § 4 bod 20) Prevádzkového poriadku „Nájomca je povinný včas odstrániť z hrobového miesta znehodnotené kvetinové dary, odpad z vyhorených sviečok a ďalšie predmety, ktoré narušujú estetický vzhľad pohrebiska.“

(112)	Teda ako bolo spomenuté vyššie, zákon o pohrebníctve a o zmene živnostenského zákona a Prevádzkový poriadok výslovne uvádzajú, že nájomca je povinný odstrániť z hrobového miesta kvetinové dary a udržiavať hrobové miesto v riadnom stave. Uvedené normy teda vyžadujú aktívnu súčinnosť pozostalých pri odstraňovaní kvetinových darov z hrobového miesta.

(113)	Pokiaľ ide o likvidáciu zvýšeného množstva odpadu po pohrebe, vyvezenie kontajnera na skládku a zaplatenia poplatku za skládku je prevádzkovateľ pohrebiska povinný podľa § 3 písm. p) a q) Prevádzkového poriadku v rámci výkonu činností spojených s vlastnou prevádzkou pohrebiska uskutočňovať odvoz odpadu z pohrebiska, ktorý vzniká v súvislosti s prevádzkou a údržbou pohrebiska a súčasne zabezpečovať čistotu a poriadok na pohrebisku. Toto potvrdil podnikateľ Marianum v zápisnici z rokovania na úrade dňa 26.07.2007, kde uviedol, že v poplatku za nájom hrobového miesta je zahrnutá starostlivosť o celý cintorín - starostlivosť o celý cintorín zahŕňa okrem iného aj likvidáciu a odvoz všetkého odpadu vyprodukovaného na cintoríne. 

(114)	Podľa kalkulácie poplatku Služby spojené s nájmom hrobového, urnového a kryptového miesta za jeden rok (ďalej len „Poplatok za nájom hrobového miesta“), súčasťou tohto poplatku sú v časti prevádzková réžia aj náklady spojené s likvidáciou odpadu vyprodukovaného na danom hrobovom mieste. Podľa vyjadrenia podnikateľa Marianum „Náklady spojené s likvidáciou odpadu v poplatku za nájmom hrobového miesta zahŕňajú prenájom kontajnera, privezenie kontajnera na príslušný cintorín, navŕšenie kontajnera odpadom a odvoz kontajnera na skládku odpadu, poplatok za skládkovanie a spaľovanie odpadu, údržba a rekonštrukcia kontajnerov, mzdové náklady vodičov“. 

(115)	Ako vyplýva z uvedeného, náklady spojené so zabezpečením odvozu a likvidácie odpadu má už prevádzkovateľ pohrebiska zahrnuté v Poplatkoch za nájom hrobového miesta. V Poplatku za nájom hrobového miesta sú zahrnuté náklady spojené s likvidáciou odpadu na danom hrobovom mieste a zároveň tie isté náklady obsahoval poplatok Likvidácia kvetinových darov. Schválením poplatku Likvidácia kvetinových darov podľa úradu dochádza k dvojitému a neúmernému spoplatňovaniu zhodných služieb. 

(116)	Účastník konania na svoju obhajobu uviedol, že Poplatok za nájom hrobového miesta zahŕňa len časť nákladov na likvidáciu odpadu. Vo svojej argumentácii, mesto Bratislava odkázalo na vyjadrenia podnikateľa Marianum, ktoré predložil v správnom konaní č. 0012/OZDP/2008:

o	Marianum predložilo kalkulácie pre poplatok Likvidácia kvetinových darov, ktorý bol podľa Cenníka služieb vo výške 11,94 eur bez DPH a Poplatok za nájom hrobového miesta bol vo výške 8,70 eur bez DPH.
o	Podľa argumentácie účastníka konania predloženej v rozklade, pre takmer všetky cintoríny bola nákladová položka likvidácia odpadu rozrátaná tak, že 95% tejto položky bolo zahrnuté v Poplatku za nájom hrobového miesta a 5% tejto položky v poplatku Likvidácia kvetinových darov. 
o	Súčasne podľa tvrdenia Marianum, z Poplatku za nájom hrobového miesta cca 15% predstavovala nákladová položka likvidácia odpadu.

Jednoduchým výpočtom možno zistiť nasledovný záver:
o	15% z 8,70 eur = 1,31 eur – táto suma by podľa predložených kalkulácií mala predstavovať 95% celkových nákladov na likvidáciu odpadu,
o	ďalších 5% z nákladovej položky likvidácia odpadu potom predstavuje sumu 0,07 eur, (výpočet: ak 95% = 1,31 eur, potom 5% = 0,07 eur).

(117)	Absolútna výška ročného Poplatku za nájom hrobového miesta je 8,70 eur bez DPH a tu vstupuje okrem nákladu na likvidáciu odpadu vo výške 1,31 eur mnoho iných nákladov (administratívne náklady na správu cintorínov, údržba zelene, čistenie cintorína a pod.). Podľa vyjadrenia podnikateľa Marianum poplatok Likvidácia kvetinových darov zahŕňa najmä náklady na likvidáciu odpadu (viď bod (109)), ktorý bol mestom Bratislava schválený vo výške 11,94 eur bez DPH. Avšak podľa uvedeného prepočtu by tento poplatok mal byť schválený iba vo výške 0,07 eur.

(118)	Z predložených kalkulačných listov vyplýva, že prevádzková réžia a správna réžia tvorí z celkového poplatku Likvidácia kvetinových darov (bez DPH) cca [   ]%. Teda možno povedať viac ako [             ] tohto poplatku tvoria spomenuté réžie. Podľa vyjadrenia podnikateľa Marianum náklady na prevezenie každého druhu odpadu do kontajnera, vyvezenie kontajnera na skládku a zaplatenie poplatku za skládku sú súčasťou prevádzkovej réžie. Prevádzková réžia sa premieta do koncovej ceny všetkých poplatkov účtovaných podnikateľom Marianum. Pričom táto prevádzková réžia podľa kalkulačných listov predložených podnikateľom Marianum vstupuje do jednotlivých poplatkov vo výške minimálne [   ]% z priamych miezd na dané úkony. V akomkoľvek poplatku, ktorý zaplatí pozostalý sú uhradené celkové náklady na likvidáciu odpadu (náklady na prevezenie kvetinového odpadu do kontajnera, vyvezenie kontajnera na skládku a zaplatenie poplatku za skládku). Teda aj táto skutočnosť je potvrdením duplicitnosti poplatku Likvidácia kvetinových darov. 

(119)	Účastník konania namietal, že nemožno hovoriť o vynucovaní danej služby, nakoľko podnikateľ Marianum ju účtoval len v prípadoch, kedy si ju pozostalý výslovne objedná, čo je v rozpore so zisteniami úradu. 

(120)	Zo spisového materiálu jednoznačne vyplýva, že podnikateľ Marianum účtoval poplatok za Likvidáciu odpadu všetkým objednávateľom pohrebu automaticky, vo faktúre po pohrebe. S takýmto spôsobom účtovania predmetného poplatku bol pritom účastník konania uzrozumený, ako vyplýva z vyjadrenia k výzve pred vydaním prvostupňového rozhodnutia, kde uviedol „Okrem iného organizácia MARIANUM – Pohrebníctvo mesta Bratislavy zaviedla možnosť vrátenia predmetného poplatku. Túto možnosť neupravuje žiaden predpis, avšak v praxi sa realizuje tak, že pri objednávaní jednotlivých činností súvisiacich s pochovávaním je klient na túto možnosť ústne upozornený, t.j. je priamo upozornený na možnosť požiadať o vrátenie predmetného poplatku. Ak sa rozhodne sám odniesť kvetinové dary po obrade a požiada o vrátenie predmetného poplatku, organizácia MARIANUM – Pohrebníctvo mesta Bratislavy mu peňažné prostriedky vráti poštovou poukážkou.“ Z tohto vyjadrenia je zrejmé, že účastník konania vedel o účtovaní predmetného poplatku automaticky, vo faktúre po pohrebe, pričom tvrdil, že pozostalí majú možnosť požiadať o jej vrátenie. 

(121)	Účastník konania námietku o vrátení poplatku vzniesol až po vydaní prvostupňového rozhodnutia, dovtedy neobhajoval protisúťažné konanie možnosťou vrátenia poplatku. Pokiaľ ide o možnosť vrátenia poplatku, takáto možnosť sa nepotvrdila. Žiadosti a faktúry, predložené v správnom konaní č. 0012/OZDP/2008 podnikateľom Marianum (ktorými argumentoval účastník konania) sa vzťahujú na vrátenie predmetného poplatku pri pohrebe v krematóriu, nie však na cintorínoch.

(122)	 Úrad preto oslovil väčšie pohrebníctva - konkurentov podnikateľa Marianum v oblasti pohrebných služieb, či boli zo strany Marianum informované „...o možnosti vrátenia peňazí v prípade, ak si zabezpečia likvidáciu a odvoz kvetinových darov po pohrebe na vlastné náklady...“. Úrad oslovil konkurenčné pohrebné spoločnosti, ktoré sprostredkúvajú cintorínske služby podnikateľa Marianum a zároveň predávajú pohrebné služby pozostalým. Konkurenčné pohrebné služby by mali mať najviac informácií o jednotlivých poplatkoch účtovaných na cintorínoch a ak by takáto informácia o možnosti vrátenia poplatku bola známa, konkurenčné pohrebné služby by boli o nej informované. Iba Pohrebná služba - Memoria, s.r.o. uviedla, že táto služba sa im neúčtuje automaticky od roku 2009. Čo je však v rozpore so všetkými úradu predloženými faktúrami, ktoré boli vystavené podnikateľom Marianum pre Pohrebnú službu Memoria, s.r.o. Všetky dôkazy (faktúry) obsahujú poplatok Likvidácia kvetinových darov. Podľa vyjadrení ostatných väčších prevádzkovateľov pohrebných služieb ani jeden nevedel o možnosti vrátenia tohto poplatku, pričom tento poplatok im bol účtovaný automaticky. 

(123)	Aj za predpokladu, že by takto Marianum poplatok vracal, dialo by sa tak až na základe výslovnej žiadosti pozostalého a po preukázaní, že mu takáto služba poskytnutá nebola, pričom nie je zrejmé, koľko pozostalých by reálne o vrátenie poplatku následne žiadalo (po pochovaní zosnulého). Takýto systém je sám osebe nastavený jednoznačne v neprospech spotrebiteľov. 

(124)	Hypoteticky, ak aj by tento poplatok nebol automaticky účtovaný v každej faktúre, ale len na základe objednávky pozostalého, nevyriešila by sa tým otázka jeho neopodstatnenosti. Ako bolo uvedené, náklady na likvidáciu odpadu sú zahrnuté aj v Poplatku za nájom hrobového miesta, ktorý by musel zaplatiť v rovnakej výške tak pozostalý, ktorý by si službu likvidáciu kvetinových darov neobjednal, ako aj pozostalý, ktorý by si ju objednal. Rozhodujúce teda v tomto prípade je, že zavedenie tohto poplatku je neopodstatnené, keďže náklady, ktoré reprezentuje, sú zarátané v rámci iného poplatku (viď bod (114) a nasl.), resp. iných poplatkov (viď bod (118) a nasl.) a ide tak o duplicitné účtovanie tej istej služby na úkor spotrebiteľov.

(125)	Uvedeným konaním umožnilo mesto Bratislava príspevkovej organizácii vo svojej pôsobnosti získavať neodôvodnený finančný príjem. Podnikateľ Marianum získal z účtovania položky Likvidácia kvetinových darov v období od 01.08.2006 do 31.12.2010 tržby vo výške 56 764,97 eur.  

(126)	Schválením poplatku Likvidácia kvetinových darov účastník konania umožňoval podnikateľovi Marianum neodôvodnene získavať určitý stabilný príjem, keďže šlo o poplatok účtovaný pozostalým automaticky pri pohreboch. Ide o konanie mesta Bratislava, ktorým zvýhodnilo podnikateľa Marianum pri poskytovaní cintorínskych služieb na úkor pozostalých, resp. objednávateľov pohrebov ako konečných spotrebiteľov.

Zhrnutie
(127)	Mesto Bratislava schválením Prevádzkového poriadku spolu s poplatkom Likvidácia kvetinových darov núti zákazníkov podnikateľa Marianum (pozostalých, resp. objednávateľov pohrebov) platiť za služby, ktoré si neobjednali a za ktoré už raz v rámci poplatku za nájom hrobového miesta zaplatili. Pozostalí nemajú možnosť sa brániť voči účtovaniu týchto poplatkov na všetkých bratislavských pohrebiskách, ktoré má v súčasnosti Marianum v nájme. Týmto mesto Bratislava zabezpečuje pre Marianum stabilný príjem a istotu z tohto príjmu. Konanie mesta Bratislava zvyšuje konečným spotrebiteľom (pozostalým, resp. objednávateľom pohrebov) celkové náklady za objednanie pohrebu, z ktorých následne profituje organizácia Marianum a získava finančný prospech.

(128)	Naviac podľa úradu samostatné zavedenie poplatku Likvidácia kvetinových darov v Cenníku služieb nie je potrebné, nakoľko činnosti účtované týmto poplatkom sú v konečnom dôsledku zaradené do prevádzkovej réžie, ktorá vstupuje do každého poplatku podnikateľa Marianum. 

(129)	Úrad na základe uvedeného dospel k záveru, že konanie mesta Bratislava spočívajúce v schválení položky Likvidácia kvetinových darov, ktorá je súčasťou Cenníka služieb, je porušením § 39 zákona vo forme zjavnej podpory zvýhodňujúcej určitého podnikateľa, a to mestskú príspevkovú organizáciu Marianum. Zjavná podpora smerovaná určitému podnikateľovi nemusí spočívať v takej podpore, ktorá podnikateľa zvýhodní oproti iným podnikateľom pôsobiacim na tom istom relevantnom trhu, ale môže byť tiež vyjadrená tak, že umožní podnikateľovi získavať neadekvátny prospech. 

6	Pokuta

(130)	Podľa § 38 ods. 3 zákona úrad za porušenie zákazu podľa § 39 uloží orgánu štátnej správy, orgánu územnej samosprávy alebo orgánu záujmovej samosprávy pokutu do výšky 66 000 eur. 

(131)	Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

(132)	Úrad pri hodnotení závažnosti bral do úvahy tieto skutočnosti:

(133)	Vo veci schválenia poplatku Zapožičanie obradnej siene (domu smútku na cintoríne) došlo k zvýhodneniu podnikateľa Marianum oproti ostatným existujúcim aj potenciálnym podnikateľom na trhu pohrebných služieb. Ako bolo uvedené, Marianum spravuje cintoríny vlastnené mestom Bratislava, pričom uplatňovanie tohto poplatku posilňuje pozíciu podnikateľa Marianum na trhu pohrebných služieb v Bratislave na úkor konkurenčných pohrebníctiev. Mesto Bratislava administratívnou bariérou núti pohrebníctva odoberať od podnikateľa Marianum aj vyššie uvedené pohrebné služby - nosičov, obradníka/organizátora a zapožičania katafalku, t.j. obmedzuje svojim konaním tieto pohrebníctva pri poskytovaní týchto pohrebných služieb.

(134)	Podnikateľ Marianum je nevyhnutným obchodným partnerom pri zapožičiavaní obradnej siene pre vykonanie pohrebného obradu. Pre objednávateľov pohrebov nie je daná iná možnosť ako si objednávať tieto pohrebné služby spolu s prenájmom obradnej miestnosti od podnikateľa Marianum. Aj keď najväčší prevádzkovatelia pohrebných služieb sa vo svojich listoch vyjadrili, že sú schopní zabezpečiť tieto služby vo vlastnej réžii.

(135)	Schválením položky Likvidácia hrobového (urnového) pomníka mesto Bratislava umožnilo prevádzkovateľovi cintorínov vyberať tento poplatok od nových nájomcov hrobových miest na cintorínoch, na ktorých už nie sú voľné hrobové miesta bez pomníkov a neoprávnene tým zaťažuje nových nájomcov hrobových miest. 

(136)	Mesto Bratislava schválením Prevádzkového poriadku spolu s poplatkom Likvidácia kvetinových darov núti zákazníkov Marianumu (pozostalých, resp. objednávateľov pohrebov) platiť za služby, ktoré si neobjednali a za ktoré už raz v rámci poplatku za nájom hrobového miesta zaplatili. Pozostalí nemajú možnosť sa brániť voči účtovaniu týchto poplatkov na všetkých bratislavských pohrebiskách, ktoré má v súčasnosti Marianum v nájme. Týmto mesto Bratislava zabezpečuje pre Marianum stabilný príjem a istotu z tohto príjmu. Konanie mesta Bratislava zvyšuje konečným spotrebiteľom (pozostalým, resp. objednávateľom pohrebov) celkové náklady za vykonanie pohrebu, z ktorých následne profituje organizácia Marianum a získava neoprávnený príjem.

(137)	Podľa názoru Rady úradu, úrad správne zhodnotil konanie mesta Bratislava ako celok pri posúdení neodôvodneného schválenia sporných položiek Cenníka služieb z hľadiska jeho povahy. Mesto Bratislava na základe využitia svojej pozície ako subjektu s pôsobnosťou schvaľovať Cenník služieb, zvýhodnilo Marianum, ako mestskú príspevkovú organizáciu tým, že jej bolo umožnené získavať neoprávnený finančný príjem na úkor spotrebiteľov a v prípade poplatku Zapožičanie obradnej siene boli navyše konkurenčné pohrebníctva vylúčené z poskytovania určitých pohrebných služieb vykonávaných na pohrebisku.  

(138)	Mesto Bratislava vykonáva svoju pôsobnosť len v rámci územia mesta Bratislavy. K obmedzeniu súťaže teda došlo na lokálnom trhu.

(139)	Možno teda uzavrieť s prihliadnutím na všetky okolnosti najmä fakt, že išlo len o parciálne poplatky, ktoré nepredstavujú rozhodujúcu položku z celkových poplatkov spojených s pohrebom, že uvedeným konaním účastník konania nespôsobil obmedzenie súťaže závažného charakteru.

(140)	Z hľadiska dĺžky trvania je posudzované konania mesta Bratislava trvajúcim správnym deliktom. Porušenie zákona bolo preukázané od 01.08.2006, keď sa Cenník služieb stal účinným až do 31.12.2010. Dňa 01.01.2011 nadobudol účinnosť nový zákon o pohrebníctve, ktorý vyšpecifikoval činnosti spojené s prevádzkou cintorínov a pohrebných služieb. Okrem toho došlo k  zmenám v nastavení systému jednotlivých poplatkov. Vzhľadom na uvedené sa úradu k dnešnému dňu podarilo získať dostatok dôkazov o trvaní porušenia len do 31.12.2010. Doba porušovania ustanovení zákona predstavuje cca 4 roky a 5 mesiacov. 

(141)	Úrad nezistil žiadne ďalšie skutočnosti, ktoré by odôvodňovali zvýšenie alebo zníženie uloženej pokuty. Podľa Rady úradu finančný príjem v tomto prípade nezískal účastník konania, ale svojim administratívnym zásahom ho umožnil získať podnikateľovi Marianum. Samotná konkrétna výška finančného príjmu podnikateľa Marianum (viď bod (76) a nasl., (106) a (125)) teda v tomto prípade nebola rozhodujúca, je uvedená len v rámci popisu reálneho dopadu zo strany účastníka konania. 

(142)	V predchádzajúcom správnom konaní úrad v prvostupňovom rozhodnutí vyčíslil pokutu vo výške 4 979,08 eur. S takto vyčíslenou pokutou sa Rada úradu stotožnila, nakoľko mala za to, že „... uložená pokuta je primeraná spáchanému deliktu a bude mať v tomto prípade dostatočne preventívny a represívny účinok.“ Následne ani KS BA a ani NS SR nenamietali voči výške uloženej pokuty.

(143)	Pokuta sa vypočíta tak, že základná suma pokuty určená na základe závažnosti sa prenásobí počtom rokov, počas ktorých došlo k porušovaniu zákona. V predchádzajúcom správnom konaní bola základná výška pokuty vypočítaná na
2 489,54 eur. Takto vypočítaná suma za závažnosť sa prenásobila počtom rokov, t.j. v tomto prípade dvoma rokmi.

(144)	Všetky znaky - okrem dĺžky porušovania zákona, na základe ktorých bola vypočítaná pokuta v predchádzajúcom správnom konaní sú rovnaké aj pre nové prejednávanie veci. Preto v novom prejednávaní veci, úrad základnú sumu pokuty vo výške 2 489,54 eur prenásobil počtom rokov porušovania zákona, t.j. štyrmi rokmi. 

(145)	Úrad individualizoval výšku uloženej pokuty na správanie a charakter účastníka konania (mesto Bratislava – v zmysle § 25 ods. 3 písm. e) zákona), pričom bral do úvahy tú skutočnosť, že nedošlo k žiadnym zmenám, ktoré by odôvodňovali zmenu pôvodne uloženej pokuty okrem dĺžky porušovania zákona. Na základe uvedeného úrad uložil mestu Bratislava za porušovanie ustanovení zákona pokutu vo výške 9 958,16 eur. 

7	Vyjadrenie účastníka konania k výzve v novom prejednaní veci

(VI)	Účastník konania namieta, že „v celej výzve úradu sa účelovo posudzujú veci raz podľa zákona č. 470/2005 Z. z. o pohrebníctve, inokedy podľa zákona 
č. 131/2010 Z. z. o pohrebníctve.“ Zároveň mesto Bratislava namieta, že úrad vo výzve používa Všeobecné záväzné nariadenie mesta Bratislava č. 1/1997, ktoré bolo v posudzovanom období už zrušené.

K námietke účastníka konania v bode (VI)

V prvom rade je potrebné uviesť, že úrad má kompetenciu posudzovať správanie subjektov iba podľa zákona o ochrane hospodárskej súťaže. Súčasne v závislosti od príslušného odvetvia národného hospodárstva je potrebné vymedziť konanie posudzovaného subjektu v zmysle právneho rámca daného odvetvia, v tomto prípade to bol najmä zákon o pohrebníctve a o zmene živnostenského zákona. Úrad vo výzve jasne uviedol, že podstatným pre tento prípad bolo platné znenie zákona o pohrebníctve a o zmene živnostenského zákona. Táto skutočnosť následne vyplýva z každej časti tohto rozhodnutia. 

Nový zákon o pohrebníctve úrad uvádza iba podporne. Pri namietaných bodoch výzvy (29, 47, 55) bol nový zákon o pohrebníctve použitý na potvrdenie členenia cintorínskych a pohrebných služieb aj súčasnou zákonnou úpravou. Takéto členenie úrad uvádzal počas celého prejednávania veci, pričom vychádzal z výkladu zákona o pohrebníctve a o zmene živnostenského zákona. Vyjadrenie úradu potvrdzujú aj v minulosti platné právne akty a iné dokumenty (viď body (31) a nasl.). 

Na vysvetlenie širších súvislostí týkajúcich sa poplatku Likvidácia hrobového (urnového) pomníka úrad v bodoch výzvy (83 – 88) uviedol aj znenie VZN č. 1/1997. Podstatnou je skutočnosť, že k zániku hrobových miest vzniknutých za účinnosti VZN č. 1/1997 dochádzalo v čase účinnosti nového Prevádzkového poriadku, resp. v čase posudzovaného konania nedošlo ešte k zániku hrobových miest vzniknutých podľa Prevádzkového poriadku, nakoľko to nebolo možné vzhľadom na dĺžku tlecej doby (ktorá je 10 rokov). Terminológiu z VZN č. 1/1997 použilo mesto Bratislava (viď bod (95)). Úrad v záujme jednoznačnosti posudzovaných skutočností použil v texte terminológiu aj z VZN č.1/1997 aj Prevádzkového poriadku a poukázal na totožnosť pojmov v týchto dokumentoch.

Účastník konania ďalej v tejto súvislosti namietal, že v bode 136 výzvy úrad použil nový zákon o pohrebníctve. Nový zákon o pohrebníctve (účinný od 01.01.2011) bol  v tomto bode použitý na vymedzenie doby do kedy úrad posudzoval konanie mesta Bratislava. 

(VII)	Účastník konania tvrdí, že medzi bodmi 48 a bodmi 67, 72, 73 a 78 je rozpor nakoľko v bode 48 úrad poukazuje na to, že spotrebitelia boli nútení v poplatku Zapožičanie obradnej siene odobrať aj predmetné položky (obradník, nosič, katafalk) a podľa bodov 67, 72, 73 a 78 sú to naopak pohrebníctva, ktoré boli nútené odoberať od prevádzkovateľa cintorína tieto služby. Podľa mesta Bratislava „predmetný poplatok sa účtoval objednávateľom pohrebu (pozostalým), nie inej pohrebnej službe, ktorá zabezpečovala pohrebné služby, ... nie je zrejmé ako mohli byť iné pohrebníctva nútené odoberať predmetné služby.“

K námietke účastníka konania v bode (VII)

Ako bolo uvedené podnikateľ Marianum pôsobí ako prevádzkovateľ pohrebiska aj ako poskytovateľ pohrebnej služby. Podnikateľ Marianum prichádza do kontaktu jednak s fyzickými osobami (pozostalými) ako aj s konkurenčnými pohrebnými službami, ktoré zastupujú zákazníkov, ktorí sa obrátili na tieto konkurenčné pohrebné služby so žiadosťou o zabezpečenie pietneho aktu. 

Podnikateľ Marianum ako prevádzkovateľ pohrebiska je obchodným partnerom pre ostatné pohrebné služby a v tejto úlohe predkladá týmto pohrebným službám faktúry za zabezpečenie výkonu cintorínskych činností. Táto faktúra je pohrebnou službou následne v plnej výške prefakturovaná objednávateľom pohrebov – teda pozostalým, ktorý v konečnom dôsledku musia túto faktúru zaplatiť. 

V prípade, ak by pozostalí chceli, aby im konkurenčné pohrebníctva zabezpečovali dotknuté služby, tieto nemohli tejto požiadavke vyhovieť, nakoľko museli službu Zapožičanie obradnej siene odoberať od podnikateľa Marianum v takej štruktúre ako bol daný poplatok schválený mestom Bratislava, teda aj s pohrebnými službami obradník, nosič a katafalk. 

K tomuto protiprávnemu stavu mohlo dôjsť, nakoľko mesto Bratislava schválilo položku Zapožičanie obradnej siene aj s týmito službami. Podnikateľ Marianum podľa schváleného Cenníka služieb „dodával“ prevádzkovateľom pohrebných služieb dotknuté služby obradník, nosič, katafalk v rámci položky Zapožičanie obradnej siene. Týmto spôsobom nebolo ostatným pohrebným službám umožnené ponúkať tieto činnosti samostatne, ale v rámci platného cenníka ich museli odoberať od podnikateľa Marianum. 

(VIII)	Podľa účastníka konania prevádzkovatelia pohrebných služieb „... neboli schopní zaujať stanovisko, ktoré z činností a najmä od kedy ich mienia realizovať na cintorínoch.“ 

K námietke účastníka konania v bode (VIII)

Pohrebné služby Ladislav Stríž a Pieta, s.r.o. podľa informácií úradu stále deklarujú ochotu vykonávať predmetné služby na cintorínoch a v krematóriu. Na cintorínoch na území mesta Bratislava majú záujem vykonávať napr. pohrebné služby obradníka, nosičov zosnulých, aranžovanie kvetinových darov a iné., keďže disponujú potrebným personálnym a technickým vybavením. Podľa podnikateľa Ladislav Stríž „nie je problémom celebrovať obrady samostatne. Tieto úkony predsa bežne robíme v obciach mimo Bratislavy.“  Na základe vykonaného dokazovania do roku 2010 nemohli konkurenčné pohrebníctva vykonávať tieto pohrebné činnosti v zmysle platného Cenníka služieb. 

(IX)	Účastník konania nesúhlasí s postupom pri výpočte sankcie, tieto výpočty považuje za hypotetické úvahy bez reálneho podkladu. Úrad vychádza z toho, že namietaný výpočet sankcie sa vzťahoval na výpočet finančného príjmu pre podnikateľa Marianum. Je nevyhnutné uviesť, že finančný príjem podnikateľa Marianum nebol použitý pri výpočte pokuty, ale bol použitý na dokreslenie posudzovaného správania. Úrad bol pri odhade finančného príjmu vedený logickými úvahami a následnosť jednotlivých krokov podrobne popísal v bodoch (77) a nasl.

(X)	Podľa názoru mesta Bratislava, pokiaľ úrad zistil nesprávny spôsob účtovania konkrétnych poplatkov mal úrad postihovať Marianum, „nakoľko za poskytovanie služieb a správnu aplikáciu cenníka (účtovanie služieb) je zodpovedný prevádzkovateľ pohrebiska Marianum“.

K námietke účastníka konania v bode (X)

Právnej zodpovednosti mesta Bratislava za Cenník služieb sa úrad dostatočne venuje v časti 3 Účastník konania. Podnikateľ Marianum aplikoval Cenník služieb v zmysle v akom bol schválený mestom Bratislava. Z celého ďalšieho dokazovania úradu vyplýva, že položka Likvidácia kvetinových darov je neoprávnená a duplicitná a nemala byť súčasťou Cenníka služieb, tak ako bolo uvedené odôvodnení tohto rozhodnutia.

V prípade Likvidácie hrobového (urnového) pomníka išlo tiež o položku, ktorou mesto Bratislava uľahčilo podnikateľovi Marianum riešenie vzniknutých nákladov na odstránenie hrobového pomníka, ktoré po pôvodnom nájomcovi ostali na ťarchu prevádzkovateľa cintorína. Schválením tohto poplatku v Cenníku služieb došlo k preneseniu zodpovednosti z podnikateľa Marianum na nových nájomcov hrobových miest.

Poplatok Zapožičanie obradnej siene mesto Bratislava schválilo v takej podobe, že súčasťou poplatku bol aj výkon nosičov, obradníka a použitie katafalku, ktoré patria medzi služby pohrebné. Schválenie poplatku v takejto podobe bolo v rozpore s ochranou hospodárskej súťaže, keďže umožnilo podnikateľovi Marianum získať neodôvodnený prospech na úkor spotrebiteľov i konkurenčných pohrebných služieb. Konkurenčné pohrebníctva boli týmto zároveň obmedzené pri poskytovaní týchto služieb v rámci pohrebných služieb.

(XI)	Podľa účastníka konania úrad vo výzve „... nepreukázal príčinnú súvislosť medzi schválením položky Likvidácia (hrobového) urnového pomníka v Cenníku služieb a jej dopadom na hospodársku súťaž – znevýhodnenie iných poskytovateľov pohrebných služieb.“

K námietke účastníka konania v bode (XI)

V kontexte účelu zákona, úrad chráni hospodársku súťaž v prospech spotrebiteľov. Ako bolo uvedené v bode (12) a nasl. koncept spotrebiteľa zahŕňa všetkých priamych a nepriamych spotrebiteľov dotknutých protisúťažným správaním. Týmito subjektmi sú v zmysle súťažného práva považovaní aj koncoví spotrebitelia výrobkov a služieb. Mesto Bratislava, ktoré malo povinnosť v zmysle platnej legislatívy schvaľovať, resp. meniť Cenník služieb, zavedením tejto položky umožnilo podnikateľovi Marianum odčerpať finančné prostriedky od koncových spotrebiteľov (rovnako ako v prípade položky Likvidácia kvetinových darov) v prospech podnikateľa Marianum.

(XII)	Účastník konania navrhoval upustenie od uloženia sankcie vzhľadom na veľký časový odstup od schválenia Cenníka služieb na zmeny v politickom a personálnom obsadení orgánov mesta Bratislava. Zároveň účastník konania uviedol, že vyčíslená pokuta v konečnom dôsledku finančne poškodí obyvateľov mesta Bratislava.

K námietke účastníka konania v bode (XII)

Od 01.08.2006 vyplývala zo zákona o pohrebníctve a o zmene živnostenského zákona pre mesto Bratislava povinnosť schvaľovať a prípadne aj meniť Prevádzkový poriadok, ktorého súčasťou je aj Cenník služieb. Konanie voči mestu Bratislava začalo v roku 2008 a pokračovalo do súčasnosti a preto mesto Bratislava malo dostatočný časový priestor ako aj oprávnenie zmeniť tento Cenník služieb spolu s posudzovanými položkami.

Argument o odpustení pokuty v prípade zmeny v politickom a personálnom obsadení orgánov by bol v rozpore so súťažnými pravidlami a mohli by na takýto prípadný krok úradu odkazovať všetky mestá, resp. obce voči ktorým úrad koná. Aj pri sankcionovaní podnikateľov podľa § 4 a 8 zákona, úrad ukladá pokutu právnym a ekonomickým nástupcom podnikateľa, ktorý sa dopustili protisúťažného správania (koncept Economic Continuity Test). 

Mesto Bratislava tým, že umožnilo podnikateľovi Marianum účtovať posudzované položky na ťarchu koncových spotrebiteľov a konkurenčných pohrebníctiev vygenerovalo pre Marianum určitý finančný príjem. Ten bol niekoľko násobne vyšší než pokuta vyčíslená pre mesto Bratislava, ktorá bola úradom individualizovaná na orgán územnej samosprávy (v zmysle § 38 ods. 3 zákona), kde je samotná výška sankcie limitovaná maximálnou výškou sankcie, ktorú úrad neprekročil. Vzhľadom na uvedené považuje úrad uloženú pokutu za primeranú spáchanému deliktu a nesúhlasí s upustením od sankcie. 

(146)	Po zhodnotení vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03  Bratislava, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné Krajským súdom v Bratislave podľa § 247 Občianskeho súdneho poriadku po vyčerpaní riadnych opravných prostriedkov.

		Ing. Martin Rajňák
		riaditeľ odboru 
		zneužívania dominantného postavenia

Rozhodnutie sa doručí:
Hlavné mesto SR Bratislava
doc. RNDr. Milan Ftáčnik, CSc.
primátor
Primaciálne nám. 1
814 99 Bratislava